title: Volo

text: Volo on toinen kahdesta italialaisesta kuulapelistä. Toinen on nimeltään Raffa. Sanalla bocce viitataan italiassa molempiin lajeihin, tai jopa kuulapeleihin yleensä; erityistä peliä tai urheilulajia se ei siis tarkoita.


title: Volo

text: Volo on käytännössä sama laji kuin ranskalaistaustainen boule lyonnaise. Niinpä tämän volo/boule lyonnaise -pelin vahvin harrastusalue ulottuukin yhtenäisenä Ranskasta aina Balkanille saakka.


title: Volo

text: Lajin kansainvälinen lajiliitto on Fédération Internationale de Boules (F.I.B.), ja se kuuluu kuulapelien kattojärjestöön nimeltä Confédération Mondiale des Sports de Boules (C.M.S.B.). Italiassa mainut lajit plus lisäksi vielä petankki kuuluvat samaan lajiliittoon, nimeltä Federazione Italiana Bocce.


title: Juice Leskinen & Coitus Int (albumi)

text: Juice Leskinen & Coitus Int on Juice Leskisen, Mikko Alatalon ja Harri Rinteen Coitus Int -yhtyeen debyyttialbumi vuodelta 1973. Se on samalla sekä Leskisen että Alatalon ensimmäinen studioalbumi. Ensimmäinen CD-versio levystä tuli vuonna 1989, ja remasteroitu versio vuonna 2003, mukana yhtyeen ensimmäisen singlen kappaleet bonusraitoina.


title: Juice Leskinen & Coitus Int (albumi)

text: Albumin tuotti Måns Groundstroem. Juice on itse sanonut, että albumin sisältönä oli ”siihen asti tehty rock-musiikki suomen kielellä”


title: Juice Leskinen & Coitus Int (albumi)

text: Kaikki kappaleet laulaa Leskinen, ellei toisin mainita.


title: Juice Leskinen & Coitus Int (albumi)

text: A-puoli


title: Juice Leskinen & Coitus Int (albumi)

text: B-puoli


title: Juice Leskinen & Coitus Int (albumi)

text: CD-bonukset


title: Claire Danes

text: Claire Catherine Danes (s. 12. huhtikuuta 1979 Manhattan, New York, Yhdysvallat) on yhdysvaltalainen näyttelijä. Hän on voittanut neljä Golden Globe -palkintoa ja kolme Emmy-palkintoa.


title: Claire Danes

text: Danesin ensimmäinen merkittävä roolisuoritus oli televisiosarjassa "Niin sanottu elämäni" (1994), jossa hän esitti Angela Chasea. Roolistaan hän voitti Golden Globe -palkinnon.


title: Claire Danes

text: Danesin kenties tunnetuin elokuvarooli oli vuonna 1996 Baz Luhrmannin ohjaamassa elokuvassa "Romeo + Julia", jossa hän esitti Juliaa ja Leonardo DiCaprio Romeota. Vuonna 2002 Danes näytteli Clarissa Vaughanin (roolissa Meryl Streep) tytärtä elokuvassa "Tunnit", jossa mukana olivat myös Nicole Kidman, Julianne Moore ja Ed Harris. Danes oli mukana elokuvassa "" vuonna 2003. Vuonna 2004 hän näytteli vuoteen 1660 sijoittuneessa romanttisessa draamaelokuvassa "Stage Beauty". Vuonna 2005 hän näytteli Sarah Jessica Parkerin ja Diane Keatonin kanssa elokuvassa "Perheen jalokivi". Vuonna 2007 Danes esitti naispääosaa, taivaalta maahan pudonnutta tähteä nimeltä Yvaine, Neil Gaimanin kirjaan pohjaavassa romanttisessa fantasiseikkailussaa "Tähtisumua". Hän sai vuonna 2010 Emmy-palkinnon roolistaan HBO:n televisioelokuvassa "Temple Grandin".


title: Claire Danes

text: Danes on pääroolissa vuonna 2011 alkaneessa televisiosarjassa "Isänmaan puolesta" (). Hän voitti roolistaan parhaan draamasarjan naispääosan Golden Globen ja Emmyn vuonna 2012 sekä Satellite Awardin vuonna 2011.


title: Claire Danes

text: Danes seurusteli australialaisen laulaja Ben Leen kanssa lähes kuusi vuotta, mutta pari erosi vuonna 2003. Myöhemmin hän on seurustellut mm. Matt Damonin (tutustuivat "Sateentekijän" kuvauksissa) kanssa sekä "Stage Beauty" -elokuvan vastanäyttelijänsä Billy Crudupin kanssa, josta hän erosi joulukuussa 2006.


title: Claire Danes

text: Heinäkuussa 2007 Danes paljasti seurustelevansa Hugh Dancyn kanssa "Late Show with David Letterman" -ohjelmassa. Danes ja Dancy avioituivat syyskuussa 2009. Heillä on joulukuussa 2012 syntynyt poika.


title: Turun hautausmaa

text: Turun hautausmaa () on Turun Vasaramäessä sijaitseva, vuonna 1807 käyttöön vihitty hautausmaa. Tuolloisen, puolentoista hehtaarin laajuisen alueen suunnitteli arkkitehti Charles Bassi. Nykyisin hautausmaan pinta-ala on 59,2 hehtaaria, ja sillä sijaitsee noin 45 000 hautaa. Hautausmaalle on haudattu lukuisia historiallisesti merkittäviä henkilöitä, ja haudoilla on useita tunnettujen kuvanveistäjien suunnittelemia veistoksia ja muistomerkkejä.


title: Turun hautausmaa

text: Turun hautausmaan alueella sijaitsevat evankelis-luterilaisen hautausmaan lisäksi 1800-luvulla käyttöön otetut juutalainen ja ortodoksinen hautausmaa sekä vuonna 1915 perustettu Suomen Islam-seurakunnan hautausmaa ja vuonna 1936 perustettu katolinen hautausmaa.


title: Turun hautausmaa

text: Hautausmaalla on kaksi rakennustaiteellisesti merkittävää kappelikokonaisuutta: Erik Bryggmanin suunnittelema, vuonna 1941 valmistunut Ylösnousemuskappeli, ja vuonna 1967 käyttöön vihitty Pekka Pitkäsen suunnittelema Pyhän Ristin kappeli ja krematorio. Ylösnousemuskappelin lähellä on lisäksi Bryggmanin suunnittelema sankarihautojen yhteinen muistomerkki.


title: Turun hautausmaa

text: Museovirasto on määritellyt hautausmaan yhdeksi Suomen valtakunnallisesti merkittävistä rakennetuista kulttuuriympäristöistä.


title: Turun hautausmaa

text: Ensimmäinen hautausmaalle haudattu oli matkallaan Pietarista Turkuun kuollut William Archibald Cramp.


title: Turun hautausmaa

text: Tunnettuja hautausmaalle haudattuja henkilöitä ovat muun muassa:Hautausmaalla on useita julkisia muistomerkkejä:


title: SS Niagara (1846)

text: Höyrylaiva SS Niagara oli vuonna 1846 vesille laskettu 74,7 metrin pituinen Collingwood Line -varustamon omistama siipiratasalus, niin kutsuttu "palatsihöyry" (). Alus oli rakennettu Pohjois-Amerikan Suurten järvien henkilö- ja rahtiliikenteeseen.


title: SS Niagara (1846)

text: Alus lähti Sheboyganista Michiganistä 23. syyskuuta 1856 reitilleen Michiganjärven poikki kohti Wisconsinin Port Washingtonia. Aluksella oli kaikkiaan 170 matkustajaa sekä runsaasti lastia. Noin kello kuuden aikaan illalla aluksen konehuoneen lähistöllä havaittiin tulipalo, jonka seurauksena koneet ja siipirattaat pian pysähtyivät. Alus oli tuolloin noin 6–8 kilometrin päässä rannasta, ja se peittyi nopeasti savuun ja liekkeihin. Yritykset palon tukahduttamiseksi eivät onnistuneet.


title: SS Niagara (1846)

text: Matkustajien pyrkiessä pelastusveneisiin aluksella syntyi paniikki, jonka seurauksena kaikki pelastusveneet yhtä lukuun ottamatta kaatuivat. Useita ihmisiä hyppäsi palavalta laivalta kylmään veteen. Useat alueella olleet alukset kiirehtivät onnettomuuspaikalle ja pelastivat vedestä suurimman osan matkustajista. Pelastettujen joukossa olivat myös aluksen päällikkö sekä suurin osa miehistöä, mutta yli 60 henkeä menehtyi yhdessä Wisconsinin historian pahimmista liikenneturmista. Menehtyneiden joukossa oli myös entinen Yhdysvaltain kongressin jäsen John B. Macy.


title: SS Niagara (1846)

text: Palon raportoitiin syttyneen tahallisesti, joko tuhopolttona tai varomattoman tulenkäsittelyn vuoksi. Päällikkö kiisti väitteet, joiden mukaan palo olisi saanut alkunsa konehuoneesta, jota pidettiin paloturvallisena. Sen sijaan hänen mukaansa rahdin joukossa oli helposti itsestään syttyviä aineita. Tulipalon syttymissyytä ei koskaan saatu määriteltyä.


title: SS Niagara (1846)

text: "Niagaran" hylky lepää 16–17 metrin syvyydessä wisconsinilaisen Belgiumin kylän edustalla Michiganjärvessä.


title: Puutarhakaupunki

text: Puutarhakaupunki-ideologia on eräs kaupunki- ja aluesuunnittelun näkökulmista. Puutarhakaupungit ovat isojen kaupunkien ympärille muodostettuja pienempien alueiden piirejä, joissa väliin jää luonnonmukaisuutta ja puhtaampaa ympäristöä edistäviä puistoalueita. Asukasluvultaan puutarhakaupunki on rajoitettu, ja se on ilmava ja puistomaisesti suunniteltu sekä hallinnoltaan ja toiminnoiltaan itsenäinen. Puutarhakaupungin asunnot ovat pääasiallisesti rivi- tai omakotitaloja.


title: Puutarhakaupunki

text: Ajatuksen kehitti brittiläinen Ebenezer Howard 1800-luvun lopussa. Britanniaan syntyi 1903 ensimmäinen puutarhakaupunki Letchworth Lontoon lähistölle. Howard määritteli puutarhakaupungille seuraavia periaatteita:


title: Puutarhakaupunki

text: Suomessa puutarhakaupunki-ideaa alettiin soveltaa heti 1900-luvun alussa. 1901 perustettiin Haga (Haaga), 1906 Grankulla (Kauniainen) ja 1907 Brändö (Kulosaari). Konrad Zilliacus perusti 1906 silloiseen Helsingin maalaiskuntaan ”Parkstad Wanda Puistonkylän”, josta hän alkoi myydä omakotipalstoja kymmenen vuoden maksuajalla. Puistonkylästä on edelleen merkkejä muun muassa Helsingin Puistolan kaupunginosassa, vanhassa Tapanilassa sekä Tapaninvainiolla. Eliel Saarinen kumppaneineen teki vuonna 1918 ”Pro Suur-Helsinki” -suunnitelman, jossa kantakaupunkia ympäröivät puutarhakaupungit oli yhdistetty toisiinsa raidelinjoin. Siitä toteutui lopulta vain pieniä osia Munkkiniemeen. Akseli Toivonen sai aikaan Puu-Käpylän toteuttamisen 1920-luvulla kasvavan pääkaupungin asuntokurjuutta lievittämään. Käpylää pidettiin ympäri Eurooppaa onnistuneena puutarhakaupunkina, vaikka kotimaiset aikalaisarkkitehdit kritisoivatkin Martti Välikankaan suunnittelemia taloja liian moderneina ”tulitikkulaatikoina”.


title: Puutarhakaupunki

text: Puutarhakaupungin kuuluisin suomalainen sovellus on Heikki von Hertzenin visioima modernistinen Tapiola, jota oli suunniteltu jo 1940-luvulla ja rakennettu 1950-luvulta alkaen. Toteutuksen hoiti Asuntosäätiö, tarkoituksenaan yhdistää alueeseen sekä kaupunkimaisia että maaseutumaisia piirteitä. Asuntosäätiö on rakennuttanut puutarhakaupunkialueita muuallekin Suomeen.


title: Puutarhakaupunki

text: Pääkaupunkiseudulla edelleen sijaitseva puutarhakaupunki Kauniainen syntyi vuonna 1906. Tuolloin perustettiin maanhankintayhtiö Ab Grankulla, joka palstoitti Espooseen Grankullan seisakkeen ympäristöstä ostamalleen maalle tontteja ja rakennutti teitä. Grankulla puoli-itsenäistyi Espoosta taajaväkisenä yhdyskuntana 1915 ja itsenäistyi kokonaan kauppalana 1920. Kaupungiksi Kauniainen tuli vuonna 1972, yhtaikaa Espoon kanssa.


title: René Bolf

text: René Bolf (s. 25. helmikuuta 1974 Ostrava, Tšekkoslovakia) on tšekkiläinen jalkapalloilija. Nuorena Bolf on pelannut TJ Rožnov pod Radhoštěmin, FC Vítkovicen, VTJ Hranicen, LeRK Brnon ja FC Karvinán joukkueissa. Vuonna 1995 hän siirtyi Baník Ostravaan. Siellä hänen pelinsä alkoi kulkea odotetulla tavalla vasta kolmantena vuotena. Vuonna 1999 Bolf siirtyi Sparta Prahaan, mistä palasi puolentoista vuoden kuluttua Ostravaan. Hän myös nousi Tšekin maajoukkueen vakiomiehistöön. Hän oli mukana joukkueessa, joka edusti Tšekkiä vuoden 2004 Euroopan-mestaruuskisoissa. Tässä vaiheessa hän siirtyi AJ Auxerreen, Ranskaan. Vahvana pääpelaajana tunnettu Bolf, jonka heikkoudet ovat lähinnä teknisessä osaamisessa, pelasi toistaiseksi viimeisen maaottelunsa 3. syyskuuta 2005, kun Tšekki hävisi Romanialle maalein 0–2. Auxerressa hän nousi heti ensikaudellaan vakiokokoonpanoon, ja teki 28 ottelussa neljä maalia. Kesällä 2005 saamansa selkävamman takia hän kykeni pelaamaan kaudella 2005–06 vain kymmenessä ottelussa.


title: René Bolf

text: Kärsittyään vammautumisista myös kaudella 2006–07 René Bolf putosi vaihtopelaajaksi. Marraskuussa 2006 hän sopi seuran johdon kanssa sopimuksensa ennenaikaisesta purkamisesta. Tällöin hänelle tarjosivat sopimusta hänen entinen seuransa Baník Ostrava ja Sigma Olomouc. Joulukuun lopussa 2006 Bolf vammautui pahasti, ja piti pelaamisesta puolen vuoden tauon ennen kuin palasi Ostravaan.


title: Espoon kaupunginmuseo

text: Espoon kaupunginmuseo on vuonna 1958 perustettu kulttuurihistoriallinen museo. Kaupunginmuseoon kuuluvat KAMU Näyttelykeskus WeeGeellä Tapiolassa, Talomuseo Glims Bembölessä, Koulumuseo Lagstad Espoon keskuksessa ja Huvilamuseo Villa Rulludd meren rannalla Kaitaalla. Espoon kaupunginmuseo kertoo museokokoelman, näyttelyiden ja tapahtumien avulla Espoon kaupunkilaitoksen ja espoolaisten historiasta. Kaupunginmuseon tehtävänä on vaalia, tutkia ja tallentaa Espoon alueen ja sen asukkaiden historiaa ja kulttuuriperintöä monin eri tavoin sekä esitellä ja kertoa siitä tämän päivän ihmisille.


title: Espoon kaupunginmuseo

text: Espoo vietti 500-vuotisjuhlaansa vuonna 1958, minkä kunniaksi päätettiin perustaa museo kunnan omistamalle Glimsin vanhalle maatilalle. Glimsin tupa vapautui samana vuonna asumiskäytöstä, ja se remontoitiin museorakennukseksi entisajan asuun. Museon avajaisia vietettiin 30.11.1958.


title: Espoon kaupunginmuseo

text: Vuodesta 2002 lähtien Espoon kaupunginmuseon uudet päätoimitilat ovat sijainneet Näyttelykeskus WeeGeellä Tapiolassa, mutta talomuseo Glims on edelleen auki yleisölle ympäri vuoden. Lisäksi 2000-luvulla on avattu kaksi uutta museota ja vuoden 2018 kesäkuussa avataan Saaristomuseo Pentala.


title: Espoon kaupunginmuseo

text: Näyttelykeskus WeeGeellä Tapiolassa sijaitseva KAMU on Espoon kaupunginmuseon eniten vierailtu kohde, jossa on pysyvästi esillä Espoon historiasta kertova näyttely Tuhat tarinaa Espoosta. Näyttelyn vanhin esine on 43 000 vuotta vanha villakarvamammutin poskihammas, joka on peräisin ihmisiä edeltävältä ajalta. KAMU tarjoaa museokävijöille myös suuria vaihtuvia erikoisnäyttelyitä, joita on järjestetty hyvin erilaisista aiheista. Kävijämääriltään suosituimpia vaihtuvia näyttelyitä ovat tähän mennessä olleet Aurora Karamzin ja vallan näyttämöt sekä Ötzi - Alppien jäämies. Kaikkien näyttelyiden yhteydessä järjestetään myös erilaista ohjelmaa, kuten opastettuja kierroksia ja työpajoja.


title: Espoon kaupunginmuseo

text: Talomuseo Glims esittelee elämää vanhassa maatalossa ja kestikievarissa, jonka vanhimmat rakennukset ovat peräisin 1700-luvulta. Glimsistä löytyvät myös kahvila ja museopuoti.


title: Espoon kaupunginmuseo

text: Espoon ensimmäinen kunnallinen koulurakennus Lagstad aloitti toimintansa 1873, ja nykyään se toimii kotiseututalona ja koulumuseona. Lagstadissa esitellään entisaikojen koulun tunnelmaa, ja piharakennuksessa pääsee tutustumaan entiseen opettajan asuntoon.


title: Espoon kaupunginmuseo

text: Kerran kuussa auki olevassa Villa Rulluddissa voi tutustua vanhaan espoolaiseen huvilaelämään ja -arkkitehtuuriin. Aukiolopäivinä museossa toimii suosittu kahvila.


title: Espoon kaupunginmuseo

text: Espoon kaupunginmuseo on Espoon historian, kulttuuriperinnön sekä kulttuuriympäristöjen tutkimuslaitos. Museon tuottama tutkimus koostuu mm. arkeologisista kaivauksista, esinetutkimuksesta, kulttuuriympäristöjen inventoinneista, haastatteluista, selvityksistä ja arkistotutkimuksista. Näkyviä tuloksia tutkimukselle ovat esimerkiksi näyttelyt ja museon omat julkaisut. Tutkimuskohteet liittyvät pääasiassa espoolaiseen rakennus- ja kulttuuriperintöön sekä alueen historiaan, mutta museo on myös ollut mukana useissa arkeologisissa kaivauksissa.


title: Espoon kaupunginmuseo

text: Espoon kulttuuriympäristöjen tutkimus, arvottaminen ja säilyttäminen on kaupunginmuseon keskeinen viranomaistehtävä. Museo tuottaa kulttuuriympäristöjä koskevaa perustietoa sekä osallistuu asiantuntijana kaavoitus- ja rakennuslupaprosesseihin. Kulttuuriympäristöön kuuluvat arkeologinen perintö, rakennetut ympäristöt ja perinnemaisemat.


title: Espoon kaupunginmuseo

text: Espoon kaupunginmuseo on avaamassa Saaristomuseo Pentalan kesällä 2018. Pentalan museoalueena toimii vanha kalastajatila. Pentala-hankkeen keskeinen tavoite on tutkia, dokumentoida ja välittää yleisölle vanhaa espoolaista saaristo- ja kalastajakulttuuria sekä -historiaa.


title: Espoon kaupunginmuseo

text: Museon toinen näyttävä hanke on yhteistyö Mankbyn keskiaikaisen kylätontin arkeologisten kaivausten kanssa. Mankby oli Espoon Kauklahdessa sijainnut 1500-luvulle asti asuttuna ollut kylä, joka autioitui Espoonkartanon perustamisen jälkeen. Arkeologisena kohteena Mankby on ainutlaatuinen kokonaisuus, ja 2000-luvun tutkimukset ovatkin antaneet paljon uutta tietoa keskiaikaisesta Suomesta. Espoon kaupunginhallitus on päättänyt tehdä Mankbystä tulevaisuudessa arkeologisen puiston, mutta hankkeen aikataulu on avoin.


title: Daniel Tchuř

text: Daniel Tchuř (s. 8. elokuuta 1976) on tšekkiläinen jalkapalloilija, pelipaikaltaan keskikenttäpelaaja.


title: Daniel Tchuř

text: Tchuř aloitti uransa FC Vítkovicessä, missä hän pelasi vuosina 1995–2000. Sieltä hän siirtyi SK Slavia Prahaan seuran osoitettua kiinnostusta häntä kohtaan. Slaviaa hän edusti kauden 2000–2001. Tämän jälkeen Tchuř on pelannut FK Mladá Boleslavissa vuosina 2001–2002, Újpest FC:ssä 2002–2004, FC Artmedia Bratislavassa 2004–2007 ja Tšekin pääsarjassa pelaavassa FC Baník Ostravassa vuodesta 2007.


title: Ukrainan valtakunnankomissariaatti

text: Ukrainan valtakunnankomissariaatti (, ) oli Saksan muodostama miehityshallinto 1941–1944 käsittäen suurimman osan toisessa maailmansodassa Neuvostoliitolta vallatusta Ukrainasta, eteläisimmän osan Valko-Venäjästä ja keskisen osan Itä-Puolasta. Päähallintopaikka oli ensin Brest ja sittemmin Rivne.


title: Ukrainan valtakunnankomissariaatti

text: Valtakunnankomissaarina toimi Erich Koch.


title: Ukrainan valtakunnankomissariaatti

text: Saksan keisarikunta oli tunnustanut ensimmäisen maailmansodan 1918 aikana Ukrainan itsenäisyyden 1918 saadakseen alueen valvontaansa ja samalla pois Venäjän Brest-Litovskin rauhan jälkeen. Saksa oli niin ikään yrittänyt muodostaa Puolasta epäitsenäisen, mutta autonomisesti puolalaisen valtiomuodostelman 1916 saadakseen puolalaiset taistelemaan Saksan puolesta.


title: Ukrainan valtakunnankomissariaatti

text: Toisen maailmansodan aikana kansallissosialistiset ajatukset työnjaosta ja yhteiskunnallisesta arvoasemasta rotuoppien perusteella eivät mahdollistaneet ensimmäisen maailmansodan aikaista muodollisesti tunnustettuihin ja tosiasialliseksi taloudellisesti riippuvaisiksi suojelualueiksi järjestettyjä venäläisiä alueita, vaan idän yleissuunnitelman toteuttamiseksi valloitetut alueen siirtyivät Wehrmachtin sotilashallinnosta Saksan Valloitettujen itäalueiden valtakunnanministeriön siviilihallintoon, jossa johtajina toimivat yleensä Saksasta komennetut natsipuolueen aluejohtajat.


title: Ukrainan valtakunnankomissariaatti

text: Saksan valtakunnanhallituksessa oli painotuseroja muun muassa Ukrainan suhteen. Alueesta vastaava ministeri Alfred Rosenberg olisi halunnut myöntyä jonkinlaiseen autonomiaan, mutta Heinrich Himmler piti kiinni suorasta miehityksestä. Samoin Hermann Göring yhtyi Adolf Hitlerin kantaan mahdollisimman suuren tahdonvastaisen työvoiman irrottamiseksi Saksan sotatalouteen. Myös Ukrainan valtakunnankomissariaatin johtaja, Erich Koch oli jälkimmäisellä kannalla.


title: Ukrainan valtakunnankomissariaatti

text: Kaiken kaikkiaan Saksan valtakunta pakkosiirsi historioitsija Juri Konduforin mukaan noin 3 000 000 työläistä itäalueilta, joista noin 2 244 000 oli ukrainalaisia, mikä muodosti noin 3/4 kokonaismäärästä. Erich Koch määräsi valtakunnankomissariaatista vuosittain Saksaan lähetettäväksi 450 000 Ostarbeiteria Saksaan säälimättömin menetelmin. Siirtotyöläisyyden tavoitteena oli asiakirjojen mukaan työn teettäminen kuolemaan saakka. Vaikka ukrainalaisia lähetettiin noin 40 000 kuukausittain Saksaan, silti Saksan varusteluministeri Albert Speerin mukaan työvoima oli ehtymässä, mikä tarkoitti sitä, ettei uusi työvoima kyennyt korvaamaan töissään jo kuolleita. Saksan valtakunnan työvoimapäällikkö Fritz Sauckel oli esittänyt Speerille muistion, jonka mukaan olisi tarvittu miljoona miestä ja naista neljässä kuukaudessa noin 10 000 henkilön päivätahdilla, joista 2/3 olisi tullut Ukrainasta. Wehrmact ryhtyi ottamaan kiinni nuoria aikuisia kaupungeissa kaduilta lähettääkseen heitä Ostarbeitereiksi Saksaan. Ukrainan kaupunkeja pyrittiin tyhjentämään väestöstä karkotusten ja nälän avulla.


title: Ukrainan valtakunnankomissariaatti

text: Ukrainan kansankomissariaatin alueelta lopuksi oli tilastojen mukaan lähetetty 2 196 166 ukrainalaista Ostarbeiteriksi Saksaan, mistä luvusta puuttuivat Ukrainan sosialistisen neuvostotasavallan länsiosista lähetetyt sadattuhannet galitsialaiset, jotka kuuluivat toiseen Saksan valtakunnan siviilihallintoalueeseen. Alue oli kuulunut ennen toista maailmansotaa Puolalle. Näin laskettuna ukrainalaisten Ostarbeitereiden määrä olisi kohonnut 2 500 000:aan. Ostarbeitereita työskenteli maataloudessa, kaivoksilla, sotateollisuudessa, metallurgian alalla ja rautateillä.


title: Ukrainan valtakunnankomissariaatti

text: Syyskuussa 1942 Adolf Hitler vaati, että 500 000 ukrainalaista naista pitäisi siirtää Saksaan kodinhoitotehtäviin, jotta kotirouvat vapautuisivat Saksan sotateollisuuden palvelukseen. Syynä ukrainalaisnaisten mahdolliseen päästämiseen saksalaisiin koteihin oli se, että Etelä-Ukrainan alueella oli asunut yli 1 500 vuotta aikaisemmin ostro- ja visigootteja, jotka olivat germaaneja. Näin ollen ukrainalaisnaisissa olisi rotuajattelun mukaan voinut olla rodullisia talonpoikaishyveitä. Lopulta vain 15 000 ukrainalaista tyttöä otettiin kotiapulaisiksi. Runsaasta kahdesta miljoonasta Ostarbeiterista työskenteli monia sotateollisuudessa, muun muassa valmistamassa V2-ohjuksia.


title: Ukrainan valtakunnankomissariaatti

text: Toisen maailmansodan lopussa noin 120 000 ukrainalaista ilmoitti itsensä siirretyiksi henkilöiksi. Osa ukrainalaisista karkotettiin Siperiaan. Monet kuolivat siellä.


title: Ukrainan valtakunnankomissariaatti

text: Koska ukrainalaisia tarvittiin vain pakolliseksi työvoimaksi, heidän ei katsottu tarvitsevan sivistystä sen enempää kuin mikä tarvittiin saksalaisten herrojen kanssa keskustelemiseen, minkä vierailunsa aikana Ukrainassa 1942 Adolf Hitler totesi. Erich Koch antoi alaisilleen ohjeen, jonka mukaan 15 vuotta täyttäneet oppilaat opettajineen sukupuolesta riippumatta tulee lähettää Saksaan töihin sekä kaikki koulut ja ylemmät oppilaitokset tulee sulkea. Tuloksena kaikki neljättä luokkaa ylempien luokkien opetusta tarjoavat koulut, samoin kuin myös yliopistot suljettiin tammikuussa 1942. Heinrich Himmlerin, Herman Göringin ja Martin Bormannin kantojen mukaisesti ukrainalainen älymystö piti marginalisoida.


title: Gilad Erdan

text: Gilad Moshe Erdan ( s. 30. syyskuuta 1970) on israelilainen lakimies, poliitikko ja Likud-puolueen edustaja knessetissä. Hän on valmistunut oikeustieteen kandidaatiksi Bar-Ilanin yliopistosta. Hänet valittiin Knessetiin ensimmäisen kerran 2003. Hän on naimisissa ja hänellä on kaksi lasta.


title: Gilad Erdan

text: Erdan on myös Likudin nuorisojärjestön puheenjohtaja. Vuosina 1996–1998 hän toimi pääministeri Benjamin Netanjahun avustajana. Vuonna Netanjahun 2. hallitus hän oli ensin ympäristöministeri ja sen jälkeen useissa ministerintehtävissä.


title: Deep Purple (albumi)

text:
Deep Purple on samannimisen yhtyeen kolmas albumi ja alkuperäisen kokoonpanon viimeinen albumi.
Se kärsi heikosta markkinoista, jonka vuoksi levyn menestys jäi yhtyeen kahta edellistä albumia heikommaksi (USA #162).


title: Deep Purple (albumi)

text: Laulaja Rod Evans ja basisti Nick Simper erotettiin kesällä 1969 yhtyeestä musiikillisten ristiriitojen vuoksi. Yhtyeen musiikin suuntautuessa enemmän kohti raskasta rockia Simperia ja Evansia pidettiin musiikillisesti "liian kevyinä" sopimaan yhtyeeseen.


title: Deep Purple (albumi)

text: Albumin päätösraita "April" on kolmiosainen teos, jonka ensimmäinen osio on akustisen kitaran siivittämä, toinen klassista musiikkia hyväksikäyttävä ja kolmas ns. "yhtyeosa". Kappale antoi enteitä Jon Lordin tulevasta Concerto-projektista.


title: Deep Purple (albumi)

text: Kannen maalaus on helvettiä kuvaava osa Hieronymus Boschin teoksesta "Maallisten ilojen puutarha". Painovirheen vuoksi kansi on mustavalkoinen. Yhtye ei kuitenkaan ryhtynyt oikomaan tätä virhettä.


title: Deep Purple (albumi)

text:
A-puoli
B-puoli


title: Deep Purple (albumi)

text: Remasteroidun CD-version bonuskappaleet


title: Eli Elezra

text: Eli Elezra (s. 24. marraskuuta 1960, Jerusalem) on israelilaissyntyinen Las Vegasissa asuva yhdysvaltalainen pokerinpelaaja ja liikemies. Suurten panosten käteispelaajana tunnettu Elezra on voittanut urallaan sekä World Poker Tourilla että World Series of Pokerissa.


title: Eli Elezra

text: Israelissa Elezra palveli Israelin armeijassa. Loukattuaan jalkansa Libanonin sodassa vuonna 1982 hän alkoi pelata pokeria. Tämän jälkeen hän muutti Yhdysvaltoihin Alaskaan, jossa työskenteli monissa eri työpaikoissa kunnes osti pienen myymälän. Elezran veli lomaili Las Vegasissa ja kertoi kaupungin tarjoavan paljon erilaisia liiketoimintamahdollisuuksia. Eli Elezra möikin liikkeensä Alaskassa ja muutti vuonna 1988 Vegasiin, jossa osti pienen valokuvakehittämön Stripiltä. Vuosien varrella Elezran liiketoimet ovat laajentuneet ja nykyään hän omistaa yli 20 liikettä ja Stripillä sijaitsevan Seven-yökerhon.


title: Eli Elezra

text: Vuosien varrella liiketoimien ohessa Elezran pokeritaidot karttuivat ja alkoi 1990-luvulla pelata Bellagion kasinon isoimpien limiittien "The Big Gamessa". Vuonna 1999 hän selvisi kahdessa WSOP-turnauksessa finaalipöytään. Ensimmäisen suuren turnausvoittonsa Elezra otti kesällä 2004 voitettuaan World Poker Tourin Mirage Poker Showdown -turnauksen. Finaalipöydässä kukistuivat Lee Watkinson, Gabe Kaplan, John Juanda ja Scotty Nguyen ja Elezra ansaitsi 1 024 574 dollaria.


title: Eli Elezra

text: Vuonna 2007 Elezra voitti ensimmäisen WSOP-rannekkeensa kukistettuaan World Championship Seven Card Stud Hi-Low Split-8 or Better -turnauksen (seitsemän kortin avopokerin hi/lo -muoto) kaksinpelissä Scotty Nguyenin. Ykköspalkinto oli 198 984 dollaria.


title: Eli Elezra

text: Elezra on ollut mukana "High Stakes Poker" -ohjelman kolmella ensimmäisellä ja viidennellä tuotantokaudella. Barry Greensteinin mukaan Elezra on parhaimmillaan vajaiden pöytien korkeiden panosten limiittipeleissä.


title: Eli Elezra

text: Elokuussa 2007 Elezran pokeriuran turnauspalkkiot ylittivät 1,6 miljoonaa dollaria.


title: Moskovan valtakunnankomissariaatti

text: Moskovan valtakunnankomissariaatti () oli määrä toteuttaa Keski- ja Pohjois-Venäjän hallitsemiseksi idän yleissuunnitelman mukaan. Se sisältyi Adolf Hitlerin 17. heinäkuuta 1941 allekirjoittamaan asetukseen Suur-Saksan hallinnosta.


title: Moskovan valtakunnankomissariaatti

text: Käytännössä saksalaisten etenemisen pysähtyminen lähinnä painopistettä koskeneen päättämättömyyden aiheuttaman viivästyksen sekä sen johdosta tulleen kylmä talvisään vuoksi aiheuttivat sen, että neuvostoliittolaisten vastahyökkäykset menestyivät eikä Moskovaa vallattu eteläisen painopisteen tultua sotataloudellisesti tärkeämmäksi. Näin ollen asetuksen edellyttämä Moskovan valtakunnankomissariaatti jäi käytännössä perustamatta.


title: Satu Paavola

text: Satu Paavola (s. 17. elokuuta 1970 Nurmo) on suomalainen näyttelijä, televisiojuontaja ja nukketeatterin tekijä. Hän on toiminut teatterin ja esittävän taiteen kentällä laajasti tehden sooloesityksiä, musikaaleja, televisiotuotantoja ja elokuvaa sekä nukketeatteria. Hän on tunnettu muun muassa televisiosarjoista "Tahdon asia", "Pieni pala Jumalaa" ja "Seitsemän" sekä elokuvista "Levottomat" ja "Nousukausi". Hän on myös ollut juontajana televisiotietovisailu "Einsteinissä".


title: Satu Paavola

text: Satu Paavola on valmistunut teatteritaiteen maisteriksi vuonna 1999 sekä teatteri-ilmaisun ohjaajaksi vuonna 2007. Hän opettaa erityisesti nukeilla ja esineillä näyttelemisen tekniikkaa.


title: Satu Paavola

text: Paavola on toiminut kansainvälisen lastenteatterijärjestö Assitej:n Suomen hallituksen puheenjohtajana. Työväen Näyttämöiden Liitto kutsui hänet Kuusankosken kansainvälisen lastenteatteritapahtuman taiteelliseksi johtajaksi vuonna 2007. Paavola on ollut perustamassa myös Nukketeatterikeskus Poijua vuonna 2007.


title: SS Carl D. Bradley

text: SS "Carl D. Bradley" oli itsepurkavalla laitteistolla varustettu Pohjois-Amerikan Suurten järvien liikenteeseen tarkoitettu rahtialus. Alus oli rakennettu vuonna 1927 American Ship Building Companyn telakalla Lorainissa, Ohiossa, ja sen omisti U.S. Steelin alainen Michigan Limestone. Alusta operoi Bradley Transportation Line.


title: SS Carl D. Bradley

text: Alus oli nimetty tuolloisen Michigan Limestone -yhtiön hallituksen puheenjohtajan Carl David Bradleyn mukaan. Alus oli myös ensimmäinen suurikokoinen Suurten järvien rahtilaiva, joka kulki Soon sulkuihin kuuluvan uuden MacArthurin sulun lävitse.


title: SS Carl D. Bradley

text: Aluksen virallinen rekisteriin merkitty kotisatama oli New York, käytännössä sen kotisatamana toimi Michigan Limestone -yhitön kotipaikka Rogers City Michiganissa, jossa myös useat Bradley Transportationin palveluksessa työskennelleet merimiehet asuivat perheineen.


title: SS Carl D. Bradley

text: Marraskuun 18. päivän iltana 1958 "Carl D. Bradley" oli matkalla pelkässä painolastissa Michiganjärven pohjoisosassa purettuaan edellisenä iltana kalkkikivilastin Indianan Garyssa. Alus joutui myrskyyn, jonka tuulenvoimakkuus oli 29 metriä sekunnissa ja joka nostatti kuusimetrisiä aaltoja.


title: SS Carl D. Bradley

text: Alus oli noin kahdenkymmenen kilometrin päässä Gull Islandin lounaispuolella, kun noin kello 17:30 aluksen runko alkoi katketa kahteen osaan. Ensimmäinen perämies onnistui lähettämään kolme erillistä hätäviestiä, ennen kuin sähköjohdot katkesivat. Päällystö antoi käskyn jättää alus, mutta "Bradley" upposi ennen kuin pelastuslauttoja saatiin onnistuneesti laskettua vesille.


title: SS Carl D. Bradley

text: Yhdysvaltain rannikkovartiosto reagoi hätäkutsuun lähettämällä alueelle ilma- ja pintapelastusyksiköitä ja ohjaamalla alueelle siviilialuksia auttamaan etsinnöissä, jotka jatkuivat läpi yön seuraavaan päivään. Marraskuun 19. päivän aamuna kello 08:25 rannikkovartioston kutteri USCGC Sundew löysi "Bradleyn" etumaisen pelastuslautan ja kaksi eloonjäänyttä kahdeksan kilometrin päässä Gull Islandsilta koilliseen. Eloonjääneet olivat ensimmäinen perämies Elmer H. Fleming sekä kansimies Frank L. Mays.


title: SS Carl D. Bradley

text: Etsinnöissä löydettiin kaikkiaan 18 merimiehen ruumiit, joista suurin osa kuljetettiin tunnistettaviksi michiganilaisen Charlevoix'n kaupungintalolle. Turmassa menehtyi kaikkiaan 33 merimiestä.


title: SS Carl D. Bradley

text: Aluksen hylky lepää Michiganjärven pohjassa noin 110 metrin syvyydessä.


title: Hana Sweid

text: Hana Sweid (, s. 27. maaliskuuta 1955) on israelilainen arabipoliitikko ja Hadash-puolueen edustaja knessetissä. Hän väitteli tekniikan tohtoriksi kaupunkisuunnittelusta Technion-yliopistosta 1988. Hän on naimisissa ja hänellä on kolme lasta. Hänet valittiin syntymäkaupunkinsa Eilabunin valtuustoon 1993.


title: Kääpiötapparakala

text: Kääpiötapparakala ("Carnegiella marthae") on tetrakaloihin kuuluva kala.


title: Kääpiötapparakala

text: Kääpiötapparakala jää alle kolme senttiä pitkäksi. Sen hopeanhohtoinen ruumis on erikoisen muotoinen, koska se on sopeutunut sieppaamaan ruokaa veden pinnasta.


title: Kääpiötapparakala

text: Kääpiötapparakala on peräisin Etelä-Amerikasta, Rio Negro- ja Orinoco-joen vesistöstä.


title: Kääpiötapparakala

text: Kääpiötapparakala on rauhallinen parvikala, joka pysyttelee pinnan tuntumassa. Parvessa pitäisi olla ainakin kuusi kalaa. Se hyppää helposti pois akvaariosta varsinkin totutellessaan uusiin paikkoihin, joten pienet aukot kansilaseissa on tukittava hyvin.


title: Kääpiötapparakala

text: Kääpiötapparakalalle sopiva lämpötila-alue on 24–28 °C ja pH 5–8. Ne voivat syödä vain ruokaa joka kelluu pinnalla; kuivatut hyönteiset ja tubifex-madot sopivat tähän oikein hyvin.


title: John Brown (abolitionisti)

text: John Brown (9. toukokuuta 1800 Torrington, Connecticut – 2. joulukuuta 1859 Charles Town, Virginia (nyk. Länsi-Virginia)) oli yhdysvaltalainen orja-aktivisti. Presidentti Abraham Lincoln luonnehti häntä harhaanjohdetuksi fanaatikoksi ja Brownia pidettiin myös 1800-luvun kiistellyimpänä amerikkalaisena. Vuonna 1856 hänen johtamansa joukot surmasivat viisi orjamyönteistä uudisasukasta Pottawatomien verilöylyssä Kansasissa ja vuonna 1859 hänen johtamansa orjakapina Harpers Ferryssä Virginiassa kohahdutti koko kansakuntaa. Hänet tuomittiin kapinasta kuolemaan ja hirtettiin, mutta hänen puolustuspuheensa elähdytti miljoonia yhdysvaltalaisia. Brownin toimien on arveltu kiihdyttäneen orjien valtiolliseen vapautuspäätökseen ja Yhdysvaltain sisällissotaan johtanutta kehitystä.


title: John Brown (abolitionisti)

text: Brownin kuoleman jälkeen kirjoitettu laulu "John Brown's Body" esitti Brownin sankarillisena marttyyrina ja oli Yhdysvaltain sisällissodassa suosittu marssilaulu, joka oli perusta vielä suositummalle The Battle Hymn of the Republicille.


title: O’Brien

text: O’Brien on muun muassa seuraavien henkilöiden sukunimi:


title: Luoja armahtaa, minä en

text: Luoja armahtaa, minä en ("Dio perdona... Io no!", "eng. God Forgives, I Don't") on vuonna 1967 ensi-iltansa saanut spagettiwestern-komedia. Elokuvan ohjasi Giuseppe Colizzi ja pääosassa ovat Terence Hill ja Bud Spencer. Elokuva oli ensimmäinen Spencerin ja Hillin yhteinen elokuva (jos mukaan ei lasketa v. 1959 Hannibal -elokuvaa, jonka kuvauksien aikana he eivät ikinä kohdanneet) joka on muita elokuvia tummasävyisempi. Tästä alkoi Spencerin ja Hillin 1990-luvulle saakka jatkunut yhteistyö toimintakomedioissa.


title: Luoja armahtaa, minä en

text: Alun perin Cat:n rooliin oli valittu Peter Martell. Kuvausryhmän jo saavuttua kuvauspaikalle Espanjaan, Peter Martell mursi jalkansa tai varpaansa. Virallisesti sanottiin että hän mursi varpaansa potkaistuaan tuolin jalkaa, mutta joidenkin tietojen mukaan hän mursi jalkansa kaaduttuaan portaissa. Tämän jälkeen rooliin valittiin Terence Hill.


title: Luoja armahtaa, minä en

text: Elokuva kertoo vakuutusetsivä Hutch Bessysta, joka kuulee julmasta junaryöstöstä jossa kaikki matkustajat menettivät henkensä, rikollisten jättämättä ketään henkiin. Hutchin tutkiessa juttua selviää että yksi on jäänytkin henkiin. Henkiinjääneeltä saatujen tietojen avulla Hutch alkaa epäillä että ryöstön takana olisi Bill San Antonio. Hutchin hyvä ystävä Cat ei usko Hutchin puheisiin, sillä Cat luuli jo tappaneensa Billin, mutta lähtee mukaan kostamaan, sillä hänellä on myös mielessään junasta saatu saalis.


title: Luoja armahtaa, minä en

text: Elokuva on ensimmäinen kolmen lännenkomedian trilogiassa, jonka toinen osa on "Tappava hymy" ja kolmas "Veristen saappaiden kukkula".


title: Luoja armahtaa, minä en

text: "Luoja armahtaa, minä en" oli Suomen elokuvateattereissa 142 000 katsojallaan ensi-iltavuotensa 1973 yhdenneksitoista katsotuin elokuva.


title: Luoja armahtaa, minä en

text: "Video-oppaassa" vuodelta 1994 Sam Inkinen pitää elokuvaa yhtenä tuhannesta kaltaisestaan ja antaa sille yhden viidestä, mikä teoksen mukaan vastaa sanallista arviota ”huono”.


title: Luoja armahtaa, minä en

text: Suomen televisiossa elokuvaa on esitetty MTV:n kanavilla 1995, 2007 ja 2010.


title: Roni Bar-On

text: Roni Bar-On ( s. 2. kesäkuuta 1948) on israelilainen poliitikko ja juristi. Hän on Israelin valtiovarainministeri. Hän on naimisissa ja hänellä on kolme lasta.


title: Roni Bar-On

text: Bar-On on suorittanut oikeustieteellisen tutkinnon Jerusalemin heprealaisesta yliopistosta. Sotilasarvoltaan hän on everstiluutnantti. Hänet valittiin Knessetiin ensimmäisen kerran 2003 Likud-puolueen edustajana. Myöhemmin hän liittyi Ariel Sharonin perustamaan Kadima-puolueeseen. Vuoden 2006 vaalien jälkeen hänet nimitettiin Ehud Olmertin hallituksen sisäministeriksi.


title: Eurynome

text: Eurynome voi viitata useaan eri asiaan.


title: Eurynome

text: Kreikkalaisessa mytologiassa Eurynome oli seuraavien naisten nimi:


title: Kari Raivio

text: Kari Raivio meni vuonna 1994 naimisiin professori Vineta Fellmanin (s. 10. kesäkuuta 1947) kanssa. Aikaisemmasta avioliitosta Raiviolla on kaksi lasta, Mika Raivio (s. 1963) ja Perttu Raivio (s. 1966). Raivion vanhemmat olivat LKT Olavi Raivio ja ylioppilas Anna-Liisa Virkkala .


title: Kari Raivio

text: Kari Raivio harrastaa laitesukellusta


title: Kari Raivio

text: Kari Raivio tuli ylioppilaaksi Tyrvään yhteiskoulusta vuonna 1958. Lääketieteen lisensiaatiksi Raivio valmistui Helsingin yliopistosta 1965 ja Lääketieteen ja kirurgian tohtoriksi 1969. Lastentautien erikoislääkärin pätevyyden Raivio on suorittanut Helsingin yliopistosta vuonna 1973. Helsingin yliopistosta Raivio on toiminut HYKS lastentautien klinikan ylilääkärinä vuosina 1982–1996.


title: Kari Raivio

text: Lisäksi Raivio on toiminut Suomalaisen lääkäriseuran Duodecimin varapuheenjohtajana vuosina 1982–1985 ja puheenjohtajana vuosina 1993–1995 sekä Duodecim-aikakauslehdessä toimittajana vuosina 1973–1975, toimitussihteerinä vuosina 1976–1979 ja päätoimittajana vuosina 1982–1985.


title: Kari Raivio

text: Valtioneuvoston kanslia nimesi lokakuussa 2013 Raivion selvityshenkilöksi tekemään ehdotuksen tutkittuun tietoon perustuvan päätöksenteon neuvonannon järjestämiseksi Suomessa. Raportti julkaistiin lokakuussa 2014 Valtioneuvoston kanslian julkaisusarjassa.


title: Kari Raivio

text: Kari Raivio toimi kausina 1996–1998 ja 1999–2003 Helsingin yliopiston rehtorina ja 2003–2008 Helsingin yliopiston kanslerina


title: Kari Raivio

text:
Raivion rehtorikausi Helsingin yliopistossa oli voimakkaan muutosprosessin aikaa. Tärkeimpänä yliopiston ulkopuolisena muutosvaikuttajana oli 29 eurooppalaisen opetusministerin vuonna 1999 allekirjoittaman "Bolognan julistuksen" käynnistämä Bolognan prosessi, jonka tavoite on saavuttaa yhtenäinen eurooppalainen korkeakoulutusalue 2010 mennessä.
Raivion aikana Helsingin yliopistoa kehitettiin keventäen hallintoa – konsistorin kokoonpanoa supistaen, hajautettiin Helsingin yliopiston toimintaa neljälle kampusalueelle, perustettiin uusia tiedekuntia sekä panostettiin tutkimukseen ja tutkijakoulutukseen.


title: Kari Raivio

text:
Rehtorinkaudellaan Raivio tähdensi akateemisen vapauden säilyttämistä vaikka yliopiston rahoituslähteitä kasvatettaisin.
Raiviota huolestutti , että jos rahaa jaettaisiin tiedekunnille tutkintojen suoritusmäärien perusteella se voisi johtaa tutkintojen minimitasokriteerien löyhtymiseen.


title: Antti Lang

text: Antti Lang (s. 1980) on suomalainen näyttelijä.


title: Antti Lang

text: Lang on valmistunut Teatterikorkeakoulusta 2004. Lang valittiin keväällä 2011 Vuoden nuoreksi näyttelijäksi roolityöstään näytelmässä "Angels in America" (ohj. Johanna Freundlich). Saman vuoden syksyllä Lang ja Jenni Banerjee esittivät pääosia Espoon kaupunginteatterin tuotannossa Bertolt Brechtin näytelmästä "Pikkuporvarihäät". Vuonna 2014-2015 Lang esitti pääosaa, ikkunanpesijästä hallituksen puheenjohtajaksi etenevää nuorta miestä, Markku Nenosen Helsingin Kaupunginteatterille ohjaamassa musikaalissa "Miten menestyä vaivatta liike-elämässä". Vuosina 2016-17 Lang näytteli Tampereen työväen teatterissa Seremoniamestarin roolin Cabaret-musikaalissa.


title: Antti Lang

text: Langin muita teatteritöitä ovat olleet mm. Vaasan kaupunginteatterin "Muistojani rannikolta" (ohj. Markus Packalén), Helsingin Kaupunginteatterin "Spring Awakening" (ohj. Neil Hardwick) ja "Katto-Kassinen" (ohj. Kurt Nuotio), Kapsäkki-teatterin "Risto Räppääjä" (ohj. Milko Lehto), Tampereen Komediateatterin "Vaahteramäen Eemeli" (ohj. Ola Tuominen) ja Vartiovuoren kesäteatterin "Peter Pan" (ohj. Maarit Pyökäri).


title: Antti Lang

text: Lang näytteli lyhyen ajan tv-sarjassa Kotikatu Janne Mäkimaan armeijakaveria Mäkistä, sekä parin jakson verran Carl Magnus Lindhofia Hovimäki-televisiosarjassa. Antti Lang nähdään myös Matti Ijäksen elokuvassa "Katve" (2007).


title: Antti Lang

text: Antti Lang on ollut perustajajäsenenä suomalais-ruotsalaisessa Polar Illusions -tuotantoyhtiössä, jonka tarkoituksena on tuottaa musiikkiteatteriesityksiä


title: Yoshihito

text: Yoshihito (, postuumilta nimeltä Taishō, 31. elokuuta 1879 – 25. joulukuuta 1926) oli Japanin keisari 30. heinäkuuta 1912 alkaen kuolemaansa asti. Perinteisen japanilaisen laskentatavan mukaan Yoshihito oli maan järjestyksessä 123. hallitsija.


title: Yoshihito

text: Japanilaisen tavan mukaan kulloinkin vallassa olevaa keisaria kutsutaan pelkästään "nykyiseksi keisariksi" ("tennō heika"). Keisarin kuoltua keisaria kutsutaan keisarin valtakaudelle annetun nimen mukaan. Näin ollen Japanissa Yoshihitoa kutsutaan keisari Taishōksi () Yoshiton hallituskauden, Taishō-kauden, mukaan.


title: Yoshihito

text: Yoshihiton vanhemmat olivat keisari Meiji (Mutsuhito) ja hovineito Naruko, Yanagiwara-suvusta. Ajan tavan mukaan Meijin puoliso, keisarinna Haruko (postuuminimeltä Shōken), adoptoi Yoshihiton ja tätä pidettiin hovimenoissa Yoshihiton äitinä. Yoshihitosta tuli virallisesti Japanin kruununprinssi vuonna 1888 pidetyssä seremoniassa hänen neljän vanhemman veljensä kuoltua nuorina.


title: Yoshihito

text: Yoshihito nai Fujiwara-klaania olevan, tarmokkaaksi osoittautuneen ruhtinatar Sadako Kujōn (keisarinnavainajana postuuminimeltä Teimei) vuonna 1900. He saivat neljä poikaa, joista vanhin, Hirohito, nousi Japanin valtaistuimelle Yoshihiton kuoltua.


title: Yoshihito

text: Keisariksi Yoshihito nousi vuonna 1912 isänsä kuoleman jälkeen. Yoshihiton valtakauden aikana keisarillinen hovi pyrki pitämään Yoshihiton poissa julkisuudesta: keisarin terveys oli koko hänen elämänsä ajan huono ja 1910-luvun lopulla keisarin terveydellinen tila oli niin heikko, että hän ei kyennyt suoriutumaan virallisista tehtävistään. Yoshihito ei hoitanut mitään virallisia tehtäviä vuoden 1919 jälkeen ja kruununprinssi Hirohito sai sijaishallitsijuuden ja otti hoitaakseen isänsä viralliset tehtävät vuodesta 1921 alkaen.


title: Ruutu+ Leffat ja Sarjat

text: Ruutu+ Leffat ja Sarjat (entiseltä nimeltä "KinoTV", "Nelonen Kino" ja "Nelonen Prime") oli Nelonen Median omistama maksullinen televisiokanava, joka aloitti lähetyksensä 1. syyskuuta 2007, kun Suomen analoginen antenniverkko siirtyi digitaalisiin televisiolähetyksiin. Ruutu+ Leffat ja Sarjat -kanava näkyi 1. syyskuuta 2008 lähtien PlusTV:n kautta kanavanippu E:n näkyvyysalueilla maanpäällisessä verkossa, ja kanavaa pystyi seuraamaan myös eri kaapelioperaattoreiden ja laajakaista-TV:n välityksellä.


title: Ruutu+ Leffat ja Sarjat

text: 11. tammikuuta 2011 suoritetussa antenniverkon kanavanumerointimuutoksessa, KinoTV muutti kanavanumerosta 24 numerolle 49. Helmikuussa 2011 kanavan nimi vaihtui KinoTV:stä Nelonen Kinoksi. Nelonen Kino muuttui Nelonen Primeksi 3. syyskuuta 2013. Nelonen Prime muuttui Ruutu+ Leffat ja Sarjat -kanavaksi 9. maaliskuuta 2017.


title: Ruutu+ Leffat ja Sarjat

text: Heinäkuussa 2018 Nelonen Media ilmoitti lopettavansa maksu-tv-toimintansa ja maksukanavien lähetyksien loppuvan syyskuun alussa.


title: Ruutu+ Leffat ja Sarjat

text: Ruutu+ Leffat ja Sarjat -kanava esitti koti- ja ulkomaisia televisiosarjoja, komediasarjoja sekä vanhoja elokuvia viime vuosikymmeniltä. Kanava lähetti ohjelmaa noin klo 10.00–4.00 kaapeli- ja IPTV-verkoissa sekä DNA:n antenniverkossa. Digitan antenniverkon E-nipussa lähetysaika oli DNA:n antenniverkon lähetysaikaa lyhyempi, klo 19-04. Tämä johtui jaetusta toimiluvasta ja kapasiteetista Ruutu+ Lapset -kanavan kanssa.Ruutu+ Leffat ja Sarjat -kanava esitti erityisesti vanhoja, jo lopetettuja suomalaisia- sekä ulkomaisia klassikkosarjoja.


title: Soul Calibur IV

text: Soul Calibur IV on neljäs teos Namcon Soul Calibur -tappelupelisarjaan. Namco on ilmoittanut, että peli julkaistiin PlayStation 3:lle ja Xbox 360:lle 30.7.2008. Peli ei ilmestynyt Wiille, vaan sille ilmestyi vuonna 2008 erillinen peli, Soul Calibur Legends.


title: Soul Calibur IV

text: Ensimmäistä kertaa sarjan historiassa tässä pelissä tulee olemaan oikea kilpailukykyinen Online-moninpeli. Pelin kolikkopeliversiota ei ole vielä julkistettu.


title: Soul Calibur IV

text: SoulCalibur IV:n virallisella sivustolla esitellään useita palaavia hahmoja, sekä uusi hahmo nimeltään Hilde, joka on täyteen haarniskaan sonnustautunut prinsessa aseenaan keihäs ja miekka. Muista taistelupelien naishahmoista poiketen Hildestä ei näy kasvojen lisäksi muuta paljasta ihoa.


title: Soul Calibur IV

text: Yhteensä vahvistettuja pelattavia hahmoja on 36, jonka lisäksi pelaaja voi tallentaa jopa 50 Hahmonluontiohjelmalla tekemäänsä omaa hahmoa.Soul Calibur IV:ssa voi pelata tutuissa Tarina-, Arcade- ja Harjoitus-moodeissa, joiden lisäksi siitä löytyy Museo ja Hahmonluontiohjelma. Uutena pelimoodina pelissä on Tower of Lost Souls ("Kadonneiden sielujen torni"), jossa pelaaja voi taistella erityisissä taisteluissa palkkiota vastaan. Ensimmäistä kertaa sarjan historiassa peliä voi pelata myös online-palvelun välityksellä muita verkkopelaajia vastaan.


title: Soul Calibur IV

text: Soulcalibur IV:ssä tulee olemaan aivan uudenlainen Critical Finish -järjestelmä. Nyt hahmojen terveysmittarin alla on myös toinen mittari nimeltään "Soul Gauge". Tämä mittari täyttyy hahmojen hyökätessä ja vähenee torjumisesta. Kun mittari on tyhjä vihollinen voi tehdä iskun, joka hajottaa osan pelaajan vaatteista ja panssarista, tehden pelaajasta heikomman. Jos pelaaja, joka on rikkonut toisen hahmon haarniskan, tyhjentää uudelleen vastustajansa Soul Gaugen, hän saa lyhyen tilaisuuden tehdä saman viholliselleen hän tekeekin "Critical Finish" iskun, joka tappaa toisen pelaajan hahmon välittömästi. Kaikilla hahmoilla on oma persoonallinen lopetusiskunsa. Namco sanoo, että he kehittivät Soul Gaugen, koska halusivat vähentää pelaajien jatkuvaa suojassa kykintää, tehden pelistä nopeatempoisemman ja aggressiivisemman.


title: Raleb Majadele

text: Raleb Majadele (, s. 5. huhtikuuta 1953 Baqa al-Gharbiyye, Israel) on israelilainen poliitikko. Hän on edustanut knessetissä vuodesta 2004 Työväenpuoluetta. Hän on ensimmäinen arabimuslimi ministerinä Israelin hallituksessa.


title: Raleb Majadele

text: Majadele on käynyt lukion ja puhuu englantia ja arabiaa.


title: Raleb Majadele

text: 28. tammikuuta 2007 hänet nimitettiin salkuttomaksi ministeriksi ja 21. maaliskuuta tiede-, kulttuuri- ja urheiluministeriksi.


title: Claire Martin

text: Claire Montreuil, taiteilijanimeltään Claire Martin CC, (8. huhtikuuta 1914 Québec – 18. kesäkuuta 2014 Québec) oli kanadalainen kirjailija. Hänestä tuli vuonna 1984 Kanadan ritarikunnan "Officer", ja vuonna 2001 hänet ylennettiin "Companion"-arvoon.


title: Claire Martin

text: Montreuilille myönnettiin vuonna 1966 teoksesta "Le joue droite" arvostettu kanadalainen "Governor General's Award". Hän on luonut tuotantonsa ranskan kielellä, jonka hän oppi äidinkielenään.


title: Claire Martin

text: Martin muutti vuonna 1972 Ranskaan, jossa kymmenen vuotta asuttuaan palasi synnyinsijoilleen Québeciin, Kanadaan.


title: Majalli Wahabi

text: Majalli Wahabi (, s. 12. helmikuuta 1954) on israelilainen druusipoliitikko ja Kadima-puolueen edustaja knessetissä. Hän on knessetin varapuhemies ja oli helmikuussa 2007 lyhyen aikaa Israelin virkaatekevä presidentti, Moshe Katsavin pyydettyä eroa. Hän on naimisissa ja hänellä on neljä lasta.


title: Majalli Wahabi

text: Hänet valittiin knessetiin 2003 Likudin edustajana ja 2005 hän liittyi Kadimaan.


title: Stranglehold

text: Stranglehold (tai John Woo Presents Stranglehold) on Midway Chicagonm ja Tiger Hill Entertainmentin kehittämä ja Midway Gamesin julkaisema kolmannen persoonan ammuntapeli. Peli julkaistiin vuonna 2007 Microsoft Windowsille, PlayStation 3:lle ja Xbox 360:lle. Se on Midwayn ensimmäinen peli, joka käyttää Unreal Engine 3 -pelimoottoria. Peliä kehitettiin yhteistyössä John Woon kanssa. "Stranglehold" on Midwayn kaikkien aikojen kallein peli. Peliä kehitettiin vuosina 2005–2007.


title: Stranglehold

text: "Stranglehold" on henkinen jatko-osa John Woon vuoden 1992 elokuvaan "Hard Boiled". Elokuvan tähti Chow Yun-Fat on pelissä etsivä Tequila Yuen. Fat esitti samaa Tequila-nimistä hahmoa myös "Hard Boiledissa". "Stranglehold" on ensimmäinen projekti jossa John Woo ja Chow Yun-Fat ovat työskennelleet yhdessä sitten "Hard Boiledin".


title: Stranglehold

text: Pelin juoni kertoo perinteisestä idän ja lännen välisestä taistelusta Hongkongin alamaailman ja Yhdysvalloissa toimivan venäläismafian nahistellessa keskenään. "Hard Boiledista" tuttu, Chow Yun-Fatin esittämä kovaotteinen etsivä "Tequila Yuan" ajautuu valtataistelun pelinappulaksi rosvojen kidnapatessa hänen perheensä. Tapahtumapaikkoina pelissä nähdään Hongkong ja Chicago, jossa "Strangleholdia" työstävä pelistudio sijaitsee oikeassa elämässä.


title: Stranglehold

text: Pelin luova johtaja Brian Eddy on kertonut, että he ovat tehneet jokaisen alueen painotuksesta hieman erilaisen, ettei pelaaja tuntisi tekevänsä samaa asiaa uudestaan ja uudestaan. Hän totesi myös, että tämän vuoksi jollain alueella on enemmän ongelmanratkaisua ja toisella enemmän rähinää.


title: Stranglehold

text: Toisaalta kaikilla pelialueilla on jotain yhteistä. Pelin pääsuunnittelija Neil Glancy kertoo, että he yrittivät keksiä paitsi peleissä harvoin nähtyjä alueita myös sellaisia paikkoja, joissa olisi hauska riehua sarjatuliaseiden kanssa. Glancy selittää, että esimerkiksi museossa voi räiskiä korvaamattomia muinaisjäänteitä ja dinosaurusten luurankoja.


title: Stranglehold

text: Pelissä on hienoja ja komeita ampumiskohtauksia, mutta myös ympäristö on tuhottavissa. Valitettavasti "Strangleholdissa" haavoja parannellaan poimimalla sinne tänne siroteltuja lääkintäpakkauksia, joka on jo melko vanhahtava idea.


title: Stranglehold

text: Ympäristön tuhoutuminen on viimein mahdollista lisääntyneiden konetehojen ja Strangleholdin "Massive D" -tekniikan ansiosta.


title: Stranglehold

text: Ympäristön tuhoutumisella on odotettu vaikutus pelattavuuteen. Suojautumiseen käytettävissä oleva irtaimisto on ammuttavissa säpäleiksi niin vihollisen kuin pelaajankin edestä, joten taistelut eivät hyydy asemasodaksi. Neil Glancy on sanonut, että viholliset keskittävät tulituksensa Tequilan suojapaikkaan ja siksi pelaajan on pysyttävä liikkeessä. Vastaavasti hankalassa paikassa olevaa vihollista ei ole pakko lähteä hätyyttämään sivusta, kun vähän reilummin tulittamalla suojasta pääsee läpikin.


title: Stranglehold

text: "Stranglehold" on tehty mahdollisimman helposti lähestyttäväksi monin tavoin. Yksi pelaajaystävällisyyden ilmenemismuoto on pelin kontrollointi ja liikkumisen vaivattomuus. Glancy on selvittänyt, että he halusivat tehdä peliin realistisen maailman, ja realistisessa maailmassa on paljon esineitä. He eivät halunneet pelaajan joutuvan väistelemään roinaa kesken kiivaan tulitaistelun, joten Tequila yksinkertaisesti potkii tuolit ja muut pikkuesineet tieltään ja liukuu pöytien yli automaattisesti. Kaikki tämä vain tapahtuu, pelaajan ei tarvitse edes painaa nappia.


title: Stranglehold

text: Vähän erikoisempien ideoiden lisäksi mukaan on otettu myös muutama tavanomaisempi idea. Kontrolleista löytyy nappi, jota näpäyttämällä Tequila suojautuu esteen taakse kuin missä tahansa räiskintäpelissä. Suojan takaa voi nojautua tulittamaan, mutta Gears of Warin tapaista sokkotulitusmahdollisuutta ei ole.


title: Stranglehold

text: Peliympäristöissä voi myös harjoittaa Woon elokuvista tuttua akrobatiaa, kuten kaiteita pitkin juoksua, rakenteista roikkumista ja erilaisia heittäytymisiä. Kaikki nämä hyvin erityyppiset stuntit tehdään yhtä nappia painamalla, ja kaiken aikaa voi ja pitää tietenkin myös ampua. Stuntteja mahdollistavat kohteet korostuvat vaalealla värillä pelaajan lähestyessä niitä, ja tällöin stunttinapin painaminen saa Tequilan tekemään aina jotakin näyttävää. Jos vieressä ei ole korostettua kohdetta, stunttinapin painaminen saa Tequilan heittäytymään.


title: Stranglehold

text: Pelkkä heittäytyminen ei ole kovin akrobaattista, mutta pelissä pärjäämisen kannalta tärkeää. "Strangleholdin" luotiaika eli tähtäämistä helpottava ajan hidastuminen toimii nimittäin puoliautomaattisesti. Luotiaika käynnistyy Tequilan ampuessa vihollisia kohti stuntin aikana. Niinpä luotiaika käynnistyy paitsi Tequilan tulittaessa vihollisia kattokruunusta roikkuen myös pelkästä 'aseet laulaen' heittäytymisestä. Luotiajan voi myös kytkeä päälle omasta napistaan ja ilman minkäänlaista stunttia.


title: Stranglehold

text: Stuntit ja heittäytymiset ovat tärkeitä, sillä stuntin aikana tapetuista vihollisista saa tyylipisteitä stuntin näyttävyydestä riippuen. Tyylipisteet puolestaan lataavat Tequila-pommien käyttöön oikeuttavaa energiapalkkia. Jos pelaaja tyytyy pelaamaan Strangleholdia tylsästi lattioita pitkin kipittäen kuin mitä tahansa muuta räiskintäpeliä, ei pelaaja myöskään pääse käyttämään tehokkaita Tequila-pommeja. Lennokas riehuminen ja vihollisten hieno tappaminen sen sijaan näyttää hyvältä ja mahdollistaa jatkuvan Tequila-pommituksen, mikä tekee pelaajan etenemisestä vielä näyttävämpää ja tehokkaampaa.


title: Stranglehold

text: John Woon estetiikka ja Midwayn hallitsemat pelikonventiot yhdistyvät hienosti "Strangleholdin" erikoisliikkeissä, joita kutsutaan Tequila-pommeiksi. Näitä superhyökkäyksiä on kolme: tarkkuuslaukaus, sarjatuli ja pyörähdyshyökkäys.


title: Stranglehold

text: Tarkkuuslaukaus on erinomainen korvike peleissä jatkuvasti nähtävälle tarkkuuskiväärille. Vasta "Strangleholdia" pelattuaan huomaa, miten vaivalloista äkillisen päälaukauksen tekeminen räiskintäpeleissä yleensä on. Ensin pitää varmistaa, että mukana on aina tarkkuuskivääri (joka vie yleensä jonkin toisen aseen paikan) ja panoksia (joita jaetaan tietenkin kitsaasti). Sitten kivääri pitää plärätä esiin inventaariosta kesken kiivaan taistelun ja räplätä kiikaritähtäimen zoomausta. Ja sama ruljanssi takaisin, kun vihollinen on hoideltu tai panokset loppuneet. Kaikki tämä on sen verran työlästä, että sinänsä hauskaa tarkkuusammuntaa tulee usein vältettyä.


title: Stranglehold

text: "Strangleholdissa" kaikki hoituu aktivoimalla tarkkuuslaukaus napauttamalla ristiohjaimesta ylöspäin. Tällöin näkymä zoomaa automaattisesti kiikaritähtäimen lailla ja aika hidastuu. Pelaajan seuraavaa luotia seurataan kamera-ajona kohteeseensa, ja John Woon brutaalin otteen mukaisesti viholliset esittävät yksilöllisen kuolinkoreografian riippuen siitä, mihin pelaaja on tähdännyt. Silmään, suuhun, kurkkuun tai nivusiin ampuminen näyttää asiaankuuluvan kivuliaalta. Koska tarkkuuslaukaus on Tequilan erikoisliike, ei käytössä olevalla aseella ole väliä. Tarkkuuslaukaus onnistuu niin pistoolilla kuin rynkylläkin (jopa haulikolla), ja pääosuma on aina tappava.


title: Stranglehold

text: Toinen Tequila-pommeista on sarjatuli, jossa John Woon osaamista hyödynnetään erikoishyökkäystä pohjustavassa animaationpätkässä. Tuimasti irvistävä Tequila lataa aseensa ja syöksyy rynnäkköön. Sarjatulessa aika hidastuu ja pelaajan pyssyt sylkevät moninkertaiset määrät lyijyä normaaliin verrattuna. Sarjatuli on parhaimmillaan silloin, kun pelaajan pitää raivata tieltään iso joukko suojautuneita vihollisia.


title: Stranglehold

text: Kolmas ja oikein käytettynä tehokkain Tequila-pommi on pyörähdyshyökkäys. Se on lukemattomista peleistä tuttu ruudun vihollisista tyhjentävä superpommi nykyaikaiseen pelityyppiin tuotuna. Tequilan pyöriessä ympäri ja tulittaessa jokaiseen suuntaan majesteettisessa hidastuskuvassa voi taustalla huomata ehkä kuuluisimman John Woon tavaramerkin, lentoon lehahtavat valkoiset kyyhkyt.


title: Liz Anderson

text: Elizabeth Jane ”Liz” Anderson, o.s. Haaby (13. maaliskuuta 1930, Roseau, Minnesota – 31. lokakuuta 2011 Nashville, Tennessee) oli yhdysvaltalainen countrymusiikin laulaja-lauluntekijä. Myös hänen tyttärensä Lynn on menestynyt alalla.


title: Liz Anderson

text: Anderson syntyi köyhään, uskonnolliseen perheeseen Minnesotan osavaltiossa. Hän soitti lapsena perheensä mandoliinia ja lauloi kirkkokuorossa. 13-vuotiaana hän muutti perheineen Pohjois-Dakotan Grand Forksiin. Hän meni 16-vuotiaana naimisiin Casey Andersonin kanssa ja sai lapsensa Lynnin jo vuonna 1947. Caseyn palattua laivastosta perhe siirtyi vuonna 1951 Kaliforniaan.


title: Liz Anderson

text: Anderson aloitti säveltämisen Sacramentossa osin miehensä rohkaisemana. Hän oli lauluntekijä ”Pick of the Week” -hitillä, jonka levytyksellä 1964 Roy Drusky nousi Top 15 Country -listalle. Lauluntekijän menestys koheni entisestään Merle Haggardin levytettyä vuonna 1965 kappaleen ”All My Friends Are Gonna Be Strangers”. Anderson kirjoitti myös lauluja omalle tyttärelleen (mm. ”Ride, Ride, Ride” ja ”If I Kiss You (Will You Go Away)”. Hän jopa esiintyi ja levytti duettona Lynnin kanssa.


title: Liz Anderson

text: Hieman myöhemmin Anderson sai mainetta myös itsenäisenä laulajana. Hän sai vuonna 1966 levytyssopimuksen RCA Recordsilta. Ensimmäinen suuri hitti oli ”Game of Triangles”; Top 5 -hitiksi nousi myös artistin tunnetuimpiin kappaleisiin lukeutuva ”Mama Spank” vuodelta 1967. Muiden laulujen joukkoon lukeutuvat ”Go Now Pay Later” (1966), ”The Wife of the Party” (1967), ”Thanks A Lot For Tryin’ Anyway” (1968) ja ”Husband Hunting” (1970).


title: Liz Anderson

text: Liz Anderson siirtyi Epic Recordsille vuonna 1971, jonka jälkeen hän ei kuitenkaan enää saanut mainittavia listasijoituksia. Yksi myöhemmistä singleistä oli ”I’ll Never Fall in Love Again” -cover. Anderson toimi "Nashville Songwriters Association Internationalin" varapuheenjohtajana ja perusti 1990-luvulla oman levy-yhtiönsä Showboat Recordsin. Vuonna 2006 Lynn Anderson julkaisi albumin "Cowgirl", jonka kaikki laulut olivat hänen äitinsä käsialaa.


title: Rolf Kasparek

text: Rolf Kasparek, lempinimeltään Rock'n'Rolf (s. 1. heinäkuuta 1961, Hampuri, Länsi-Saksa) on heavy metal -yhtye Running Wildin laulaja sekä kitaristi. Hän on tunnettu merirosvoja käsittelevistä kappaleistaan. Kasparek on myös tuottanut Kelley Wildin 1992 ilmestyneen albumin Looks Like Dynamite.


title: Anfisa Reztsova

text: Anfisa Anatoljevna Reztsova (, o.s. Romanova (), s. 16. joulukuuta 1964 Jakimets) on venäläinen maastohiihdon ja ampumahiihdon olympiavoittaja.


title: Anfisa Reztsova

text: Anfisa Reztsova on ainoa urheilija, joka on voittanut olympiakultaa sekä maastohiihdossa että ampumahiihdossa. Hän hiihti jo nuorten sarjassa maastohiihdon maailmanmestariksi ja aikuisten sarjaan siirryttyään voitti Seefeldin MM-kisoissa 1985 viestihiihdon maailmanmestaruuden. Oberstdorfin MM-kisoissa 1987 Reztsova hiihti jälleen viestin maailmanmestariksi ja sai kaksi hopeamitalia henkilökohtaisilla matkoilla. Calgaryn 1988 olympialaisissa Reztsova sai kolmannen viestin arvokisavoittonsa ja kolmannen henkilökohtaisen hopeamitalinsa.


title: Anfisa Reztsova

text:
Calgaryn kisojen jälkeiset vuodet Reztsova oli poissa kilpaladuilta ja synnytti lapsen, mutta miehensä – entisen ampumahiihtäjän – rohkaisemana hän vaihtoi lajia ampumahiihtoon. Albertvillen 1992 kisoissa naisten ampumahiihto oli ensimmäistä kertaa kisaohjelmassa ja Reztsova voitti naisten ensimmäisen ampumahiihdon olympiakultamitalin, kun hän
11. helmikuuta 1992 oli paras 7,5 kilometrin kilpailussa. Hän voitti Saksan Antje Miserskyn – myös maastohiihdon MM-mitalistin – 15,9 sekunnilla vaikka joutui kiertämään kolme sakkokierrosta. Viestissä Reztsova sai pronssia. Hän nosti keskimmäisellä osuudella IVY:n joukkueen johtoon, mutta ankkuriosuudella Ranska ja Saksa nousivat edelle. Lillehammerin 1994 olympiakisoissa Reztsova hiihti viestin ankkurina osuutensa nopeammin kuin kukaan muu koko kisassa, ja Venäjä voitti kultaa ennätyksellisellä kolmen minuutin ja 57 sekunnin erolla seuraavaan joukkueeseen.


title: Anfisa Reztsova

text: Välivuosien jälkeen Reztsova palasi vielä maastohiihtäjäksi ja voitti viestin maailmanmestaruuden Ramsaussa 1999.


title: Anfisa Reztsova

text: Reztsovan tytär Darja Virolainen on nykyisin Venäjän maajoukkuetasoinen ampumahiihtäjä.


title: Brad Silberling

text: Bradley Mitchell ”Brad” Silberling (s. 8. syyskuuta 1963 Kalifornia, Yhdysvallat) on yhdysvaltalainen televisio- ja elokuvaohjaaja.


title: Brad Silberling

text: Silberling on naimisissa näyttelijä Amy Brennemanin kanssa. Heillä on kaksi lasta, Charlotte Tucker (s. maaliskuussa 2001) ja Bodhi Russell (s. kesäkuussa 2005).


title: Sangiran

text: Sangiran on merkittävä geologinen, paleontologinen, paleokasvitieteellinen ja arkeologinen kohde Indonesiassa Jaavan saarella. Erityisen tunnettu alue on varhaisista "Homo erectus" -lajin ihmisfossiileistaan, joille on annettu nimi jaavanihminen. Sangiran kuuluu UNESCOn maailmanperintöluetteloon.


title: Sangiran

text: Sangiranin fossiilien ajoittaminen on vaikeaa, mutta sedimentit ovat 1,8–0,7 miljoonaa vuotta vanhoja . Alueelta on todisteita ihmisasutuksesta ainakin 1,5 miljoonan vuoden takaa. Ihmisfossiilien lisäksi Sangiranista on löytynyt eläin- ja kasvifossiileita sekä paleoliittisiä työkaluja.


title: Viestipataljoona

text: Viestipataljoona on viestijoukkojen joukkoyksikkö, joka toteutti ja ylläpiti divisioonan viestiyhteydet ja joka toteuttaa ja ylläpitää armeijakunnan tai sotilasläänin viestiyhteydet.


title: Viestipataljoona

text: Viestipataljoonassa voi olla viestikeskuskomppanioita ja muita viestialan perusyksikkötasoisia sotilasyksiköitä. Viestipataljoonalla on komento-osiensa lisäksi myös joukkoyksikölle tyypilliset huolto-osansa.


title: Viestipataljoona

text: Rauhanajan koulutusyksiköistä jotkin viestikomppaniaa suuremmat yksiköt on nimetty jotenkin muuten. Esimerkiksi Viestirykmentti on ollut viestipataljoonan vahvuinen koulutusyksikkö. Keuruulla on toiminut Keski-Suomen Viestipataljoona. Sen toiminnot siirtyivät uudistuksen yhteydessä Karjalan Prikaatin Itä-Suomen Viestipataljoonalle.


title: Viestikomppania

text: Viestikomppania on viestijoukkojen perusyksikkö, joka perustaa ja ylläpitää prikaatin viestiyhteydet. Suomessa rauhanajan koulutusyksikköinä on ollut 1. Erillinen Viestikomppania Oulussa, 2. Erillinen Viestikomppania Turussa ja 3. Erillinen Viestikomppania Mikkelissä, Itä-Suomen Viestipataljoona Karjalan prikaatissa Valkealassa sekä Viestirykmentti Riihimäellä.


title: Viestikomppania

text: 1980-luvulla prikaatin viestikomppania jaettiin viestiosastoihin, joista viestiosasto 1 vastasi prikaatin esikunnan alueen lähi- ja kaukoyhteyksistä ja viestiosasto 2 pataljoonan prikaatiin menevistä yhteyksistä. Koulutus oli jakautunut tekniikan asettaman viestin suuntaamisen johdosta puhelin-, sanoma- ja radiokoulutukseen, minkä seurauksena koulutuksellisesti alokkaat jaettiin sähkötyskykynsä perusteella radio- ja puhelinkoulutukseen. Ne radiopuolen koulutukseen menneet, joiden sähkötystason kehitys ei harjoiteltaessa vastannut muiden radiokoulutuksen saaneiden tasoa, ohjattiin jatkokoulutuksessa sanomaliikenteeseen. Puhelinkoulutus jakautui puhelinkeskuskoulutukseen, linkkikoulutukseen ja kenttäkaukokaapelikoulutukseen.


title: Viestikomppania

text: Jalkaväkiprikaati-70:ssä ensimmäistä kertaa perustettiin viestikomppaniaan viestiosasto-1:n ja viestiosasto-2:n lisäksi viestiosasto-3, jonka tehtävänä oli tukea yleistä prikaatin liikkuvuutta viestiaselajin osalta. Muutosesitys lähti liikkeelle jalkaväkitoimistosta 5. maaliskuuta 1970, Suomen viestijoukkojen päivänä. Jalkaväkiprikaati-70:n viestikomppanian kirjavahvuus oli 186 edellisen jalkaväkiprikaati-63:n viestikomppanian kirjavahvuuden oltua 195. Viestiosastojen 1-3 lisäksi jalkaväkiprikaati-70:n kokoonpanossa oli komento- ja huoltojoukkue, suuntaradio- ja puhelinjoukkue sekä viestihuoltojuokkue.


title: Viestikomppania

text: Jokaiselle 186:sta oli varattu sukset. Viestikomppanian käytössä oli lisäksi 17 moottoripyörää, yksi maastohenkilöauto, viisi pakettiautoa, seitsemän kuorma-autoa, kolme erikoisajoneuvoa, 14 pyörätraktoria ja 57 polkupyörää.


title: Viestikomppania

text: 1990-luvulla laitteiden digitalisoiduttua sähkötyskoulutus ja sanomakoulutus menettivät merkityksensä, kun radioihin kyettiin liittämään sanomalaite, joka lähetti viestin purskelähetyksenä salattuna. 2000-luvulla radiossa itsessään on sekä salaus että taajuushyppely.


title: Viestikomppania

text: Organisatorisesti uusissa organisaatioissa ei prikaatin viestikomppania ole enää suoraan prikaatin alainen, vaan kuuluu esikunta- ja viestipataljoonaan.


title: Lynn Anderson

text: Lynn Rene Anderson (26. syyskuuta 1947 Grand Forks, Pohjois-Dakota – 30. heinäkuuta 2015 Nashville) oli yhdysvaltalainen countrylaulaja.


title: Lynn Anderson

text: Anderson syntyi Grand Forksissa, Pohjois-Dakotassa countrymuusikko Liz Andersonin ja tämän miehen Caseyn tyttäreksi. Hän kasvoi Sacramentossa, Kaliforniassa.


title: Lynn Anderson

text: Andersonin debyyttisingle ”Ride, Ride, Ride”, joka sijoittui listoille vuonna 1967, oli hänen äitinsä kirjoittama. Single ”If I Kiss You (Will You Go Away)” oli hänen ensimmäinen Top 5 -hittinsä; muihin tunnettuihin kappaleisiin lukeutuvat ”Promises, Promises”, ”No Another Time”, ”Big Girls Don’t Cry”, ”Flattery Will Get You Everywhere” ja ”That’s a No No”. Lisäksi hän levytti vuonna 1968 muusikkoäitinsä kanssa dueton ”Mother, May I”.


title: Lynn Anderson

text: 1960-luvun lopulla Lynn Anderson niin ikään pääsi "The Lawrence Welk Show’n" vakituiseksi esiintyjäksi. Samoihin aikoihin hän avioitui ensimmäisen miehensä, jo edesmenneen lauluntekijä ja tuottaja Glenn Suttonin kanssa.


title: Lynn Anderson

text: Vuonna 1970 Anderson sai sopimuksen Columbia Recordsilta ja siirtyi Nashvilleen, Tennesseehen. Ensimmäinen suuri menestys Columbialla oli ”Stay There ’til I Get There”. ”(I Never Promised You a) Rose Garden” -singlestä hänelle myönnettiin vuonna 1971 Grammy-palkinto.


title: Lynn Anderson

text: ”Rose Garden” on yhä Andersonin kansainvälisesti kuuluisin hitti, ja sitä seurasivat muiden muassa ”You’re My Man”, ”Listen to a Country Song”, ”How Can I Unlove You”, ”Top of the World”, ”Cry” ja ”Talkin’ to the Wall”. Viimeisen listaykkösensä hän sai vuonna 1974 singlellä ”What a Man My Man Is”. Ura kuitenkin jatkui menestyksekkäänä koko 1970-luvun mm. hiteillä ”I’ve Never Loved Anyone More”, ”All the King’s Horses”, ”Wrap Your Love All Around Your Man”, ”He Ain’t You” ja ”I Love What Love’s Doing to Me”. Vuonna 1979 hän sai ensimmäisen Top 10 -hittinsä lähes viiteen vuoteen singlellä ”Isn’t It Always Love”.


title: Lynn Anderson

text: Lynn Anderson jätti Columbian vuonna 1980. "Even Cowgirls Get the Blues" -albumin ja viimeisen Columbia-singlensä ”Blue Baby Bluen” julkaisun jälkeen hän vetäytyi tilapäisesti. Hän oli saanut Glenn Suttonin kanssa yhden lapsen, mutta eronnut 1977; hän solmi uuden avioliiton Harold ”Spook” Streamin kanssa ja sai hänen kanssaan kaksi lasta.


title: Lynn Anderson

text: Myös toinen avioliitto johti sittemmin eroon. Andersonin ura nousi 1980-luvulla uuteen kukoistukseen hänen levytettyään duettona Gary Morrisin kanssa singlen ”You’re Welcome to Tonight”. Vuonna 1983 hän nousi laululla ”What I’ve Learned from Loving You” Hot Country Songs -listan 18. sijalle. Hän jätti pienen Permian Records -yhtiön ja jatkoi uraansa MCA Recordsilla ja Mercury Recordsilla.


title: Lynn Anderson

text: Vuonna 1988 Anderson levytti coverin The Driftersin 1964 levyttämästä ”Under the Boardwalk” -hitistä. Hän aloitti uransa jälleen 2003 ja julkaisi 2004 uuden albumin "The Bluegrass Sessions". Hän pääsi jälleen Grammy-ehdokkaaksi – ensimmäistä kertaa yli kolmeenkymmeneen vuoteen – ja julkaisi vuonna 2006 äitinsä kirjoittamista lauluista koostuvan "Cowgirl"-albumin. Joulun alla 2006 hän ilmoitti kihlautuneensa muusikko Mentor Williamsin kanssa. Pari asui New Mexicon Taosissa.


title: Lynn Anderson

text: Vuonna 2004 Anderson pidätettiin rattijuopumusepäilystä Texasissa ja 3. toukokuuta 2006 New Mexicossa.


title: Sony Interactive Entertainment

text: Sony Interactive Entertainment (SIE, ennen Sony Computer Entertainment) on japanilainen videopeliyhtiö, joka on erikoistunut muutamiin alueisiin videopeleissä, lähinnä pelikonsoleihin. Se on Sonyn tytäryhtiö, joka perustettiin vuonna 1993 Tokiossa, Japanissa.


title: Sony Interactive Entertainment

text: Sony Computer Entertainment nimettiin uudestaan Sony Interactive Entertainment vuonna 2016. Samaan yksikköön yhdistettiin myös Sony Network Entertainment.


title: Sony Interactive Entertainment

text: Yhtiö hallitsee ja huolehtii PlayStation-konsoleiden myynnistä, kehityksestä ja tuotannosta sekä myös julkaisee videopelejä omille konsoleilleen.


title: Sony Interactive Entertainment

text: Ken Kutaragi oli yhtiön pääjohtaja ja PlayStationin luoja, mutta hänet ”erotettiin” johtotehtävistä 30. marraskuuta 2006. Uudeksi pääjohtajaksi tuli Kazuo Hirai. Hirai oli ennen Sony Computer Entertainment American pääjohtaja jonka jälkeen hänen paikalleen tuli Jack Tretton. Nykyinen toimitusjohtaja on Andrew House.


title: Sony Interactive Entertainment

text:
Vuonna 2015 Sony myi MMO-pelejä kehittäneen Sony Online Entertainment yksikön.Sonyn alaisuudessa toimii useita pelitaloja, jotka tuottavat ja kehittävät pelejä.
Yhtiöt kuuluvat "Sony Interactive Entertainment Worldwide Studios" (SIE Worldwide Studios) alaisuuteen.Sonyn omat kehittämät pelit on lueteltu seuraavassa:


title: Taitoluistelu talviolympialaisissa 2002

text: XIX talviolympialaisissa Salt Lake Cityssä vuonna 2002 järjestettiin taitoluistelussa neljä kilpailua.


title: Taitoluistelu talviolympialaisissa 2002

text: Venäläispari Berežnaja - Siharulidze voitti alun perin kilpailun, mutta kun tuli julki, että tuomareita oli painostettu suosimaan venäläisparia, annettiin kultamitali myös kanadalaisparille Salé - Pelletier.


title: Kauhajoen lukio

text: Kauhajoen lukio on Kauhajoen keskustassa sijaitseva lukio. Lukion rehtorina toimii Virpi Nyman. Kauhajoen lukio on Suomen kaikkien muidenkin lukioiden tavoin luokaton, joten sen voi suorittaa 2–4 vuodessa. Opiskelija päättää itse, mitä kursseja hän suorittaa lukuvuoden aikana, joten kokonaiskurssimäärä (vähintään 75 kurssia) kerääntyy koko lukioajalta. Opiskelijoita lukiossa on noin 230 ja henkilökuntaan kuuluu rehtori ja noin 20 opettajaa. Lukiolla on ystävyyskoulu Italiassa sekä vuosittaista oppilasvaihtoa Saksaan tai Alankomaihin.


title: Kauhajoen lukio

text: Kauhajoen lukio, yhdessä Jalasjärven, Härmän, Ilmajoen, Kurikan, Teuvan, Ylistaron, Lapuan ja Vaasan lyseon lukion kanssa, kuuluu Etelä-Pohjanmaan virtuaalilukio -projektiin.


title: Kauhajoen lukio

text: Vuonna 1928 perustettiin Kauhajoen yhteislyseo. Tätä koulua piti yllä kannatusyhdistys. Parin vuoden kuluttua perustamisesta, valmistui yhteislyseolle hirsistä rakennettu koulurakennus. Hirret oli tuotu Karjalankannaksella sijaitsevasta Raivolan kylästä. 1. joulukuuta 1939–12. helmikuuta 1940 välisen ajan eduskunta kokoontui yhteislyseon tiloissa. Vuonna 1957 ja jälleen vuonna 1962 kouluun rakennettiin lisärakennus. Vuonna 1975 peruskoulu-uudistuksen myötä yhteislyseon lukio siirtyi Kauhajoen kunnan omistukseen ja nimi muuttui nykyiseen muotoon Kauhajoen lukioksi.


title: Kauhajoen lukio

text: Vuonna 1979 lukio siirtyi nykyiseen koulurakennukseen. Rakennuksen on suunnitellut Viljo Revell. Vuonna 1995 Kauhajoen lukio siirtyi luokattomaan lukioon. Seuraavana vuonna koulu peruskorjattiin.


title: Kauhajoen lukio

text: Kauhajoen lukiolla on ollut 1990-luvun alusta lähtien Afrikan Sambiassa syrjäisellä Mwensen alueella sijaitseva "Koweni Primary School" (välillä koulun nimi oli edesmenneen presidentin mukaan FTJ Chiluba Basic School) -niminen ystävyyskoulu. Kauhajoen lukio on lahjoittanut koululle esimerkiksi kyniä, vihkoja, koulureppuja, vaatteita ja urheiluvälineitä. Viime vuosina koulun tilille on maksettu rahaa, jolla Koweni Primary School on ostanut tavaroita, joita tarvitaan kehitysvammaisten ja peruskoululaisten opetuksessa. Rahaa on käytetty myös opettajien Sambian pääkaupungissa Lusakassa tapahtuvaan jatkokoulutukseen.


title: Kauhajoen lukio

text: Lukiolla on vuosittaista oppilasvaihtoa Saksan ja Alankomaiden Venrayhin. Venrayssa sijaitsevan Raayland Collegen kanssa Kauhajoen lukio aloitti oppilasvaihdon keväällä 1996 alankomaalaisten vieraillessa Kauhajoella. Kauhajoelta Venrayhin lähdettiin ensimmäistä kertaa saman vuoden syksyllä.


title: Kauhajoen lukio

text: Saksan ja Hollannin vaihtoprojektit ovat vakiintuneet vuorovuosiin siten, että Hollannin vaihto on vuorossa aina parittomin ja Saksa parillisin vuosin. Vaihto-ohjelma koostuu aina kahdesta viikosta, joista toinen vietetään Kauhajoella ja toinen kohdemaassa. Majoittautumiset tapahtuvat isäntäperheissä, joten opiskelijat saavat tutustua pieneen palaan todellista arkipäivää vieraassa kulttuurissa.


title: Kauhajoen lukio

text: Vuonna 2015 alkoi 2-vuotinen Erasmus+ rahoitteinen hanke, jonka puitteissa tehdään yhteistyötä Portugalilaisen Vidigueiran koulun kanssa. Hankkeen teemana ovat aurinko- ja tuulivoima sekä kestävä yrittäjyys. Hankkeen rahoituksella 20 opiskelijaa ja 4 opettajaa Kauhajoen lukiolta vieraili 10 päivän ajan Portugalissa huhtikuussa 2016 ja talvella 2017 Portugalista tehdään vastavierailu Kauhajoelle.


title: Kauhajoen lukio

text: Kauhajoen lukio ja sen aikuislinja palkittiin 28. marraskuuta 2002 opetushallituksen myöntämällä European Label -laatuleimalla. European Label on Euroopan unionin kehittämä kieltenopetuksen laatuleima. Sillä on tarkoitus palkita innovatiivisia ja tasokkaita kieltenopetushankkeita lukioiden lisäksi, ammatillisissa oppilaitoksissa, aikuisoppilaitoksissa sekä peruskouluissa. Kauhajoen lukiossa on mahdollista opiskella englantia, ruotsia, venäjää, ranskaa, saksaa, italiaa ja latinaa. Lukio sai leiman seuraavin perusteluin:


title: Kauhajoen lukio

text: Palkinnon luovutti opetushallituksen pääjohtaja Jukka Sarjala.


title: Insomniac Games

text:
Insomniac Games on yhdysvaltalainen vuonna 1994 perustettu pelitalo.
Yhtiön johdossa on nykyään Ted Price.


title: Insomniac Games

text: Insomniac on luonut "Spyro"- ja "Ratchet & Clank" -pelisarjat sekä "Resistance" -pelisarjan. Yhtiö teki "Spyro"-sarjan kolme ensimmäistä osaa, minkä jälkeen pelisarjan kehityksestä ovat vastanneet muut tahot.


title: Jimmy Smits

text: Jimmy Smits (s. 9. heinäkuuta 1955 New York) on Emmy- ja Golden Globe -palkittu yhdysvaltalainen näyttelijä. Hän näyttelee erityisesti elokuvissa ja saippuasarjoissa. Parhaiten Smits tunnetaan televisiosarjoista "L.A. Law", "NYPD Blue" ja "Dexter".


title: Nigerin jalkapallomaajoukkue

text: Nigerin jalkapallomaajoukkue, lempinimeltään "Mena", edustaa Nigeriä kansainvälisissä jalkapallo-otteluissa. Nigerin jalkapalloliitto on jäsenenä Afrikan jalkapalloliitossa CAF:ssä. Menestykseltään Niger on jäänyt yhdeksi maanosansa heikoimmista maajoukkueista.


title: Nigerin jalkapallomaajoukkue

text: 8. lokakuuta 2011 Niger selvisi ensimmäisen kerran historiansa aikana Afrikan-mestaruuskisoihin.


title: AT&T Corporate Center

text: AT&T Corporate Center on pilvenpiirtäjä Chicagon kaupungissa, Yhdysvaltain Illinoisissa. Se on 307 metrin korkeudellaan yksi Chicagon ja koko Yhdysvaltain korkeimmista rakennuksista. 60-kerroksisen, graniitista rakennetun pilvenpiirtäjän rakennustyöt aloitettiin vuoden 1986 syyskuussa ja ne saatiin päätökseen vuoden 1989 huhtikuussa. Sen suunnittelusta on vastannut Skidmore, Owings and Merrill -arkkitehtitoimiston arkkitehti Adrian Smith.


title: Two Prudential Plaza

text: Two Prudential Plaza on pilvenpiirtäjä Chicagon kaupungissa, Yhdysvaltain Illinoisissa. Se on rakennettu vuosina 1988–1990. Noin 303 metrin korkeudellaan se on yksi Chicagon korkeimmista rakennuksista. Sen suunnittelusta on vastannut arkkitehtitoimisto Loebl, Schlossman & Hackl. Rakennuksessa on 64 kerrosta.


title: Keski-Suomen viestipataljoona

text: Keski-Suomen viestipataljoona (lyhenne KSVP) on ollut Suomen puolustusvoimien viestijoukkojen koulutusjoukko-osasto Keuruun varuskunnassa, missä toimi samanaikaisesti myös Keski-Suomen pioneeripataljoona. Keski-Suomen viestipataljoona muodostui 1976, kun alkujaan Hämeenlinnan varuskunnassa toiminut 4. erillinen viestikomppania ja Keuruulle perustettu 5. erillinen viestikomppnia yhdistettiin.


title: Keski-Suomen viestipataljoona

text: Vuodesta 1961 Kouvolassa ja 1979 Mikkelissä toimineen 3. erillisen viestikomppanian toiminnot siirrettiin myös Keski-Suomen Viestipataljoonaan sen toiminnan lakattua 1997.


title: Keski-Suomen viestipataljoona

text: Keski-Suomen viestipataljoonassa koulutettiin sotilaita radiosähkötykseen, radiolinkkeihin sekä puhelinjärjestelmiin liittyen. Alan aliupseerikoulutus toteutettiin Riihimäellä ja upseerikoulutus Haminassa.


title: Keski-Suomen viestipataljoona

text: Siirryttäessä maanpuolustusalueisiin siirrettiin Keski-Suomen viestipataljoona Karjalan prikaatin osaksi 1.7. 1998, ja sen nimi muutettiin Itä-Suomen viestipataljoonaksi.


title: Keski-Suomen viestipataljoona

text: Itä-Suomen viestipataljoonan perinnejoukko-osastot ovat Suomen sisällissodan aikana 5.3.1918 perustettu Kenttälennätinpataljoona, ennen toista maailmansotaa toiminut Viestipataljoona 2 sekä sodanaikainen Viestipataljoona 15, 4. erillinen viestikomppania, 5. erillinen viestikomppania sekä näistä muodostettu Keski-Suomen viestipataljoona.


title: Keski-Suomen viestipataljoona

text: Itä-Suomen viestipataljoona sijaitsee Vekaranjärven varuskunnassa.


title: Taitoluistelu kesäolympialaisissa 1920

text: 1920 kesäolympialaisissa Antwerpenissa järjestettiin taitoluistelussa kolme kilpailua.


title: Taitoluistelu kesäolympialaisissa 1920

text: "Pääartikkeli:" Pariluistelu kesäolympialaisissa 1920


title: Imants Kalniņš

text: Imants Kalniņš (s. 26. toukokuuta 1941 Riika) on latvialainen säveltäjä ja nationalistisen "Isänmaan ja vapauden puolesta" -puolueen () parlamentaarikko.


title: Imants Kalniņš

text: Kalniņš opiskeli taidemusiikkia, ja hänen tuotantoonsa tällä alalla kuuluu mm. kuusi sinfoniaa, kuoromusiikkia, oopperoita sekä elokuva- ja teatterimusiikkia. Hänet tunnetaan kuitenkin myös rock-lauluntekijänä; hän johti 1960-luvulla latvialaista 2xBBM-yhtyettä.


title: Imants Kalniņš

text: Kalniņšin rocklaulujen esittäjinä ovat tulleet tunnetuiksi yhtyeet Menuets ja Pērkons, ja hän on lisäksi tehnyt yhteistyötä muusikko Ainars Mielavsin kanssa. Hän perusti myöhemmällä urallaan myös oman Turaidas Roze -yhtyeensä. Rockin ja taidemusiikin vaikutteita yhdistellään rockoopperassa "Ei, jūs tur!" sekä rockoratoriossa "Kā jūra, kā zeme, kā debess".


title: Imants Kalniņš

text: Kalniņš osallistui 1980–1990-lukujen vaihteessa aktiivisesti "Tautas Fronte" -liikkeeseen, jonka toiminta oli tärkeä tekijä Latvian irtautumisessa Neuvostoliitosta.


title: Eli Yishai

text: Eliyahu "Eli" Yishai (, s. 26. joulukuuta 1962 Israel) on israelilainen poliitikko ja Shas-puolueen puheenjohtaja. Hän on varapääministeri ja kauppa-, teollisuus- ja työvoimaministeri Ehud Olmertin hallituksessa ja vuodesta 2009 sisäministeri Netanjahun hallituksessa.


title: Eli Yishai

text: Vuosina 1987–1988 Yishai oli Jerusalemin kaupunginvaltuutettu. Hänet oli knessetin jäsen 1996–2015.


title: Eli Yishai

text: Yishaita kritisoitiin hänen väitettyään 2006, että "homoseksuaalisuus on selvästi sairaus" ja toivotettuaan homoille ja lesboille "pikaista paranemista".


title: Ensio Suominen

text: Pertti Ensio Suominen (2. tammikuuta 1934 Louhisaari – 1. syyskuuta 2003 Pirkkala) oli suomalainen lavastaja. Suominen tunnetaan kansallisten suuraiheiden visualisoijana niin teattereissa, elokuvissa kuin televisiossakin.


title: Ensio Suominen

text: Kun Suominen oli paimenena ja sai ensimmäisen palkkansa, hän osti sillä jätepaperia, sillä puhtaalle paperille piirtäminen olisi ollut hänen mielestään tuhlausta. Elokuvatyössä Suominen oli itseoppinut. Hän aloitti uransa 1950-luvulla ensin klaffipoikana, kohosi sitten kamera-assistentiksi ja lopulta filmilavastajaksi. Hän työskenteli muun muassa Aarne Tarkaksen, Teuvo Tulion ja Matti Kassilan kanssa. Fennada-Filmissä hän oli aluksi kuvaaja ja sitten lavastaja, jolloin hän suunnitteli muun muassa "Komisario Palmu" -elokuvien lavastukset. Myöhemmin hänen yhteistyökummpaneitaan filmialalla olivat muun muassa Edvin Laine, Mikko Niskanen, Rauni Mollberg, Lasse Pöysti ja Spede Pasanen.


title: Ensio Suominen

text: Tesvisio Oy:n puolelle tuli Suominen lavastajaksi ja Kalle Ehder ohjelmapäälliköksi vuonna 1960 ja molemmat toimivat siellä Tesvision lopettamiseen 1964 asti.


title: Ensio Suominen

text: Myöhemmin Suominen siirtyi Yleisradioon, ja hän oli TV2:n päälavastaja vuodet 1964–1986 ja 1990–1997. Yleisradiolla hän lavasti muun muassa Kalevalaan pohjautuvan televisiosarjan "Rauta-aika" sekä Aleksis Kiven romaaniin pohjautuvan sarjan "Seitsemän veljestä". Suominen toimi myös vierailevana lavastajana muun muassa Suomen Kansallisoopperassa, Kansallisteatterissa, Savonlinnan oopperajuhlilla ja Helsingin kaupunginteatterissa. Teatterissa hän oli muun muassa Kalle Holmbergin ja Ralf Långbackan ohjaustöiden lavastaja. Ensio Suominen on myös suunnitellut Orivedellä sijaitsevan yksityisen tsasounan, joka vihittiin 1988.


title: Ensio Suominen

text: Taideteollisessa korkeakoulussa Suominen toimi apulaisprofessorina vuosina 1988-1989, ja professorin arvonimen hän sai 1996. Elokuva-alan Jussi-palkinnon hän sai kolme kertaa: vuosina 1963, 1983 ja 1989. Vuonna 2001 Suomiselle myönnettiin Suomen Teatterijärjestöjen Keskusliiton kultainen kunniamerkki.


title: Vartiomoottorivene 19

text: VMV-19 (ent. Suojeluskuntajärjestön "SP-41") oli Suomen merivartioston vartiomoottorivene, joka otettiin palvelukseen 1944 Suojeluskuntajärjestön lakkauttamisen jälkeen.


title: Vartiomoottorivene 19

text: Suojeluskuntajärjestö tilasi aluksen Tolkkisista. "SP-41:ksi" nimetty alus valmistui 1943. Sen männystä valmistetun rungon pituus oli 21 metriä. Aluksen koneteho oli 2 x 140 hv, jolla saavutettiin 10 solmun nopeus. Aluksella oli kahdeksan hengen miehistö.


title: Vartiomoottorivene 19

text: Suojeluskuntajärjestön lakkauttamisen jälkeen luovutettiin sen omistama alus merivoimille, joka luovutti sen edelleen merivartiolaitokselle. Alus luokiteltiin vartiomoottoriveneeksi ja se sai järjestysnumeron 19 eli sen nimeksi tuli "VMV-19".


title: Vartiomoottorivene 19

text: Alus poistettiin 1970 ja romutettiin Kokkolassa 1980-luvun loppupuolella.


title: Carlton Centre

text: Carlton Centre on pilvenpiirtäjä Johannesburgin kaupungissa, Etelä-Afrikan Gautengin provinssissa. Se on valmistunut vuonna 1973, ja sen suunnittelusta vastasi yhdysvaltalainen arkkitehtitoimisto Skidmore, Owings and Merrill. Pilvenpiirtäjä yltää 223 metrin korkeuteen ja siinä on 50 kerrosta. Rakennuksen ylimmäinen kerros toimii näköalakerroksena.


title: Vartiomoottorivene 20

text: VMV-20 (ent. Suojeluskuntajärjestön "SP-42") oli Suomen merivartioston vartiomoottorivene, joka otettiin palvelukseen 1944 Suojeluskuntajärjestön lakkauttamisen jälkeen.


title: Vartiomoottorivene 20

text: Suojeluskuntajärjestö tilasi aluksen Tolkkisista. "SP-42:ksi" nimetty alus valmistui 1943. Sen männystä valmistetun rungon pituus oli 21 metriä. Aluksen koneteho oli 2 x 140 hv, jolla saavutettiin 10 solmun nopeus. Aluksella oli kahdeksan hengen miehistö.


title: Vartiomoottorivene 20

text: Suojeluskuntajärjestön lakkauttamisen jälkeen luovutettiin sen omistama alus merivoimille, joka luovutti sen edelleen merivartiolaitokselle. Alus luokiteltiin vartiomoottoriveneeksi ja se sai järjestysnumeron 20 eli sen nimeksi tuli "VMV-20".


title: Vartiomoottorivene 20

text: Se poistettiin käytöstä 1970 ja vuonna 2007 aluksen kotipaikka oli Lappeenranta.


title: Aleksandr Popov (ampumahiihtäjä)

text: Aleksandr Vladimirovitš Popov (, , s. 22. helmikuuta 1965) on kilpailu-uransa lopettanut valkovenäläinen ampumahiihtäjä ja olympiavoittaja.


title: Aleksandr Popov (ampumahiihtäjä)

text: Aleksandr Popov voitti kultaa Calgaryn 1988 olympialaisissa Neuvostoliiton ampumahiihtoviestijoukkueen kolmannen osuuden hiihtäjänä. Neuvostoliiton hajoamisen jälkeen hän edusti Valko-Venäjää vielä neljänsissä olympiakisoissaan Naganossa 1998. Hän hiihti siellä hyvän 10 kilometrin kilpailun puhtaalla ammunnalla ja oli 16 kilpailijan ehdittyä maaliin tuloslistalla ensimmäisenä mutta rankan lumisateen vuoksi kilpailu päätettiin keskeyttää ja aloittaa uudelleen alusta seuraavana päivänä. Toisella yrityksellä Popov ampui ja hiihti heikosti ja jäi sijalle 55.


title: Aleksandr Popov (ampumahiihtäjä)

text: Popov saavutti urallaan yhteensä 12 arvokisamitalia. Ainoan henkilökohtaisen mitalin hän sai Lahden MM-kisoissa 1991, kun hän sijoittui 20 kilometrillä toiseksi.


title: Kissology Volume One: 1974–1977

text: KISSology - The Ultimate KISS Collection Vol. I on Kiss-yhtyeen Live-DVD. Se sisältää livekeikkoja vuosilta 1974-1977.


title: Kissology Volume One: 1974–1977

text:
LONG BEACH AUDITORIUM 17.2.1974
ABC'S IN CONCERT 29.3.1974
THE MIKE DOUGLAS SHOW 29.4.1974
WINTERLAND 31.1.1975
THE MIDNIGHT SPECIAL 1.4.1974
 ALIVE! PROMO 1975
COBO HALL 26.3.1976


title: Kissology Volume One: 1974–1977

text:
THE PAUL LYNDE HALLOWEEN SPECIAL 29.10.1976
BUDOKAN HALL 2.4.1977
DON KIRSHNE'S ROCK CONCERT 28.5.1977
THE SUMMIT 2.9.1977


title: 3. erillinen viestikomppania

text: 3. erillinen viestikomppania (virallisesti aikanaan kirjoitettuna 3. Erillinen Viestikomppania, 3. ErVK/SavPr) perustettiin 1961 Kouvolaan viestijoukkojen varusmieskoulutusta tarjoavaksi erilliseksi viestikomppaniaksi. Se siirrettiin uudelleenjärjestelyjen yhteydessä 1979 Karkialammen varuskuntaan Mikkelin , jossa se vielä 1980-luvulla tarjosi radio-, sanomaliikenne ja puhelinkoulutusta saavuttaen viestijoukkojen kärkisijoja vuosittaisten viestisotaharjoitusten koulutustarkastuksissa.


title: 3. erillinen viestikomppania

text: Viestialan opetusta tarjottiin puhelin-, sanomaliikenne- ja radiokoulutuksena. Puhelinalan koulutuksen päämääränä oli prikaatin- ja armeijakuntatason viestitoiminnassa käytettyjen GAz-kuorma-autojen lavoille kiinteästä asennettujen TDE 4-kenttälinkkiasemien perustaminen, ylläpitäminen ja siirtäminen. 3. Erillisen Viestikomppanian kirjavahvuus saattoi olla miltei 190. Kun toimintaa ryhdyttiin supistamaan, lakkautettiin ensimmäisenä sähkötyskoulutus.


title: 3. erillinen viestikomppania

text: Ennen sähkötyskoulutuksen lakkauttamista palvelukseen tulevat varusmiehet peruskoutuskaudella jaettiin kahteen ryhmään sähkötyskokeen perusteella. Heikoimmin menestyneet jatkoivat puhelinpuolella ja paremmin menestyneet radiopuolella. Saapumiserän koko vahvuus saattoi olla miltei 90 alokasta. Radiopuolella palvelevat jakautuivat sähkötysopetuksen jatkuttua kahteen ryhmään. Ne, joiden sähkötysnopeus kehittyi hitaasti, jatkoivat viestiliikennejoukkueessa. Näin ollen joukko jakautui puhelin-, viestiliikenne- ja radiomiehiin.


title: 3. erillinen viestikomppania

text: Puhelinmiesten koulutus alkoi parikaapeli- ja keskuskoulutuksella ja jatkui sen jälkeen linkkikoulutuksella. Osa puhelinmiehist komennettiin varuskuntien puhelinkeskusten hoitajiksi Kaakkois-Suomen sotilasläänissä jopa Lappeenrannan varuskuntaan saakka. Osa puhelinmieistä jäi asentaja-aliupseerikoulutuksen perusteella muihin varuskuntiin. Palvelusajan lopulla kahdeksasta yhteentoista kuukauteen linkkiradioilla palvelevilla viestimiehillä, noin 3/4:lla, saattoi olla suoritettuna puhelinmiehen ensimmäisen luokan aselajitutkinto. Linkkikalustona oli 15-kanavainen armeijakuntalinkki GAz:n kuorma-autoalustalla. Sanomaliikennemiesten kalusto liittyi salakirjoittamiseen, salakirjoituken purkamiseen sekä akustisella modeemilla liikennöintiin Teleminkrypt-laitteistolla, joka oli sanomalaitteen englantilainen edeltäjä Suomen puolustusvoimissa. Radiomiesten kalustossa keskeisellä sijalla oli sähkötysradio.


title: 3. erillinen viestikomppania

text: Kesällä 1984 viestitarkastaja arvioi 3. Erillisen Viestikomppanian Suomen parhaaksi viestiyksiköksi koulutustuloksiltaan ja kesällä 1984 toiseksi parhaaksi Panssariprikaatin viestikomppanian jälkeen. Arvioon vaikutti mm. kaapelinvedon epäonnistuminen määräajassa yhdeltä osuudeltaan.


title: 3. erillinen viestikomppania

text: Kun Savon Prikaatia, jolle 3. ErVK oli hallinnollisesti alistettu ryhdyttiin tyhjentämään, siirrettiin 3. ErVK:n toiminnat Keski-Suomen Viestipataljoonalle 1997, joka siirrettiin 1.7.1998 Karjalan Prikaatin osaksi sekä nimettiin Itä-Suomen Viestipataljoonaksi.


title: 3. erillinen viestikomppania

text: 3. Erillinen Viestikomppania sijaitsi Savon Prikaatin portin vasemmalla puolella ollen ensimmäisenä rakennuksena. Tiloissa on nykyään Itäisen maanpuolustusalueen viestikeskustoimintoja.


title: 3. erillinen viestikomppania

text: 3. Erillisellä Viestikomppanialla oli oma viestiristi. Komppaniassa ajettiin sen sijasta myös Savon Prikaatin Porrassalmen ristiä, jonka sai yksi upseerikokelas, yksi varusmiesaliupseeri ja yksi miehistöön kuuluva varusmies varusmiesten äänestyksen perusteella.


title: 3. erillinen viestikomppania

text: Karkialampi Mikkelissä


title: 3. erillinen viestikomppania

text: Kasarminmäki Kouvolassa


title: Luettelo Shakiran palkinnoista

text:
Tämä on Luettelo Shakiran palkinnoista.
Top Albums"La bicycleta"


title: Luettelo Shakiran palkinnoista

text: Artist Latin of the year.


title: Luettelo Shakiran palkinnoista

text: "Artist of the year"


title: Luettelo Shakiran palkinnoista

text: Artist of the year.


title: Luettelo Shakiran palkinnoista

text: "Waka Waka".Pop International.Billboard Latin Music Awards


title: Oikeuspalatsi (Pretoria)

text: Oikeuspalatsi (, ) on palatsimainen rakennus Etelä-Afrikan hallinnollisessa pääkaupungissa Pretoriassa. Se sijaitsee Pretorian historiallisessa keskustassa, Church Squaren (afrikaansiksi "Kerkplein") pohjoisella laidalla.


title: Oikeuspalatsi (Pretoria)

text: Rakennus rakennettiin 1890-luvun loppupuolella ja sen suunnittelusta on vastannut alankomaalainen arkkitehti Sytze Wierda. Nykyisin siellä toimii Etelä-Afrikan korkeimman oikeuden Gautengin provinssin osasto.


title: Etelä-Suomen viestipataljoona

text: Etelä-Suomen viestipataljoona ("ESVP", joskus ("E-SVP") on vuonna 1985 perustettu viestijoukkojen joukkoyksikkö, joka sijaitsee Riihimäen varuskunta-alueella. Se muodostui kun Viestirykmentti organisoitiin uudelleen alistamalla hallinnollisesti sille Sähköteknillinen koulu ja Viestikoulu.


title: Etelä-Suomen viestipataljoona

text: Näin aikaisemman Viestirykmentin toiminnot määrättiin perustettavan Etelä-Suomen viestipataljoonan tehtäväksi. Vuonna 2003 Etelä-Suomen viestipataljoona sai tehtäväkseen tietoliikenneasentajien kouluttamisen, koska yhdistetty Viesti- ja sähkötekninen koulu lopetti varusmieskoulutuksen.


title: Avigdor Liberman

text: Avigdor Liberman (, , s. 5. kesäkuuta 1958 Neuvostoliitto) on israelilainen poliitikko, Yisrael Beiteinu -puolueen puheenjohtaja ja maan puolustusministeri marraskuuhun 2018. Hän oli Israelin strategisesta uhasta vastaava varapääministeri Olmertin hallituksessa marraskuusta 2006 lähtien. Likudin Benjamin Netanjahu pyysi häntä ulkoministeriksi maaliskuussa 2009.


title: Avigdor Liberman

text: Libermania pidetään Euroopassa ja Yhdysvaltain lehdistössä laajasti rasistina ja äärioikeistolaisena.


title: Avigdor Liberman

text: Hän kannattaa Israelin jäsenyyttä Euroopan unionissa ja Natossa.


title: Avigdor Liberman

text: Evet Liberman syntyi Kišinjovissa Moldavian SNT:ssä, Neuvostoliitossa. Hän asui Bakussa Azerbaidžanissa ja muutti Israeliin vuonna 1978 21-vuotiaana. Hän on opiskellut yhteiskuntatieteitä Jerusalemin heprealaisessa yliopistossa. Hän on naimisissa ja hänellä on kolme lasta.


title: Avigdor Liberman

text: Liberman oli perustamassa Neuvostoliiton juutalaisten sionistista foorumia ja oli sen johdossa 1983–1988. Lierberman puhuu hepreaa, venäjää, romaniaa ja englantia.


title: Avigdor Liberman

text: Liberman on ollut Histadrut-ammattiliiton sihteerinä Jerusalemissa. Vuosina 1983–1996 hän oli Likudin puoluesihteerinä ja vuosina 1996–1997 hän oli pääministerin kanslian kansliapäällikkönä. Hän perusti Yisrael Beitenu -puolueen 1999 ja samana vuonna hänet valittiin ensimmäisen kerran knessetiin.


title: Avigdor Liberman

text: Liberman on taustansa ansiosta kerännyt kannattajia etenkin Israelin venäjää puhuvien maahanmuuttajien joukosta.


title: Avigdor Liberman

text: Maaliskuussa 2001 pääministeri Ariel Sharon nimitti Libermanin kansallisten infrastruktuurien ministeriksi, mutta hän erosi vuoden kuluttua. Helmikuussa 2003 hänestä tuli kuljetusministeri.


title: Avigdor Liberman

text: Toukokuussa 2004 Liberman ehdotti "erotussuunnitelmaa", jolla erotettaisiin toisistaan juutalaisten ja arabien asumat alueet. Suunnitelman mukaan Israelin arabikansalaisten asumat kylät lähinnä Wadi Arissa, etelä- ja keski-Galileassa ja Negevin beduiinialueet liitettäisiin palestiinalaishallinnon alueisiin. Näin Israel pääsisi eroon 90 % arabikansalaisistaan ja lopuille järjestettäisiin "uskollisuuskoe". Kun kohu Libermanin ympärillä kasvoi, Sharon erotti hänet hallituksesta 4. kesäkuuta 2004.


title: Avigdor Liberman

text:
Pääministeri Ehud Olmert nimitti Libermanin hallitukseensa strategisesta uhasta vastaavaksi ministeriksi, tarkoituksena löytää ratkaisu Iranin ydinkriisin aiheuttamaan uhkaan. Nimitys herätti voimakasta vastarintaa työväenpuolueessa. Tiede- ja teknologiaministeri Ophir Pines-Paz väitti, että "Lieberman itse on strateginen uhka", ja ilmoitti eroavansa.
Liberman veti puolueensa hallituksesta tammikuussa 2008 vastustaessaan neuvotteluja Palestiinalaishallinnon kanssa rauhansopimuksesta. Liberman sanoi uskovansa että Israelin arabit ottaisivat Palestiinalaisvaltion kansalaisuuden Israelin kansalaisuuden lisäksi ja "nostaisivat sosiaaliturvaa Israelissa." Liebermanin mielestä on kohtuutonta että Israelissa on arabivähemmistö, jos Palestiinalaisvaltio perustetaan.


title: Avigdor Liberman

text: Libermania on ajoittain arabivastaisuudesta ja useat Israelin kansanedustajat ovat nimittäneet häntä rasistiksi. Hän ehdotti 1998 Egyptin hukuttamista pommittamalla Assuanin pato vastineeksi Egyptin tuesta Jasser Arafatille. Vuonna 2003 hän vaati Israelin palestiinalaisvankien hukuttamista Kuolleeseenmereen ja tarjoutui kustantamaan bussikuljetuksen. Toukokuussa 2006 hän vaati knessetin Hamas-johtoisen palestiinalaishallinnon kanssa neuvotelleiden arabijäsenten teloittamista. Arabikansanedustaja Ahmed Tibi vaati Libermanille rikossyytettä rasismista ja kiihotuksesta kansanryhmää vastaan. Israelin valtionsyyttäjä vapautti Libermanin syytteistä, mutta ilmoitti olevansa jyrkästi eri mieltä hänen kanssaan.


title: Avigdor Liberman

text: 13. tammikuuta 2009 Liberman ehdotti Gazaan kohdistetun hyökkäyksen (Operaatio Valettu lyijy) aikana, että "Meidän täytyy jatkaa taistelua Hamasia vastaa juuri niin kuin Yhdysvallat teki Japania vastaan toisessa maailmansodassa", mikä nähtiin vaatimuksena ydinaseen käyttöön. Kielletyn äärioikeistolaispuolue Kachin entinen virkailija Yossi Dayan väittää Haaretz-lehden haastattelussa Libermanin olleen lyhyen aikaa Kachin jäsen. Hieman aikaisemmin tunnettu israelilainen televisioankkuri Haim Yavin kuvaili häntä Kahanen perilliseksi.


title: Avigdor Liberman

text: Syyskuussa 2006 julkaistun tutkimuksen mukaan Libermanilla on toiseksi eniten kannatusta Israelin seuraavaksi pääministeriksi Benjamin Netanjahun jälkeen. Olmert tuli viidentenä 7 % kannatuksella.


title: Avigdor Liberman

text: Tammikuussa 2008 Liberman veti puolueensa hallituksesta vastustaessaan neuvotteluja Palestiinalaishallinnon kanssa Jerusalemin asemasta.


title: Avigdor Liberman

text: Liberman on lisäksi huonoissa väleissä Shas-puolueen ortodoksijuutalaisten kanssa, jotka ovat sanoneet hänen olevan liitossa Saatanan kanssa ja nimittäneet häntä "mustaksi pedoksi", koska hän on suhteellisen maallinen ja kannattaa esimerkiksi siviiliavioliittoa, johon Israelissa ei ole mahdollisuutta, sianlihan myyntiä ja vastustaa ješiva-koulujen oppilaiden vapauttamista asevelvollisuudesta.


title: Avigdor Liberman

text: Israelin poliisi on tutkinut Libermania noin 13 vuoden ajan korruptiosta, kavalluksista ja rahanpesusta.


title: Saksan ympäriajo

text: Saksan ympäriajo (saks. "Deutschland Tour" tai "Deutschland-Rundfahrt") on tärkein maantiepyöräilyn etappikilpailu Saksassa. Kilpailu järjestettiin aikaisemmin touko-kesäkuussa. Vuodesta 2005 kilpailu on kuulunut UCI ProTour-sarjaan ja järjestetty elokuussa.


title: Saksan ympäriajo

text: Jo vuonna 1911 Saksan keisarikunnassa järjestettiin "kansallinen" pyöräilykilpailu 1500 kilometrin matkalla. Vuoteen 1931 saakka etappikilpailulla oli eri järjestäjiä ja kilpailua ajettiin hyvin erilaisissa olosuhteissa ja erilaisilla reiteillä. Ensimmäinen nykymuotoinen Saksan ympäriajo järjestettiin vuonna 1931.


title: Saksan ympäriajo

text: Koska pyöräilyllä ei ole Saksassa yhtä vankkaa asemaa urheilulajien joukossa kuin esimerkiksi Ranskassa, Italiassa tai Belgiassa on Saksan ympäriajon suosio riippunut suuressa määrin saksalaispyöräilijöiden menestyksestä. Kilpailua ei järjestetty muun muassa vuosina 1983–1998, mutta Jan Ullrichin menestyksen myötä se aloitettiin uudelleen vuonna 1999.


title: Mesikot

text: Mesikot (Meliphagidae) ovat mettä syövien lintujen heimo, joka kuuluu varpuslintuihin. Heimon nimesi ja kuvaili Nicholas Aylward Vigors vuonna 1825. Mesikot elävät Australiassa, Uudessa-Seelannissa, Tyynenmeren saarilla, Papua-Uudessa-Guineassa ja yksi laji Balilla. Heimoon kuuluu 50 sukua ja 178 lajia.


title: Mesikot

text: Havaijinviirumesikko ja kiharapyrstöt (suku) luettiin aikaisemmin mesikoihin, mutta nykyään erilliseen kiharapyrstöjen Mohoidae-heimoon ja uudenseelanninmesikko omaan Notiomystidae-heimoonsa.


title: Mesikot

text: Mesikot ovat pääasiassa pieniä tai keskikokoisia varpuslintuja, suurimmat niistä ovat lähes harakan kokoisia. Sukupuolet ovat tavallisesti samannäköisiä, mutta usein koiras on värikkäämpi ja suurempi kuin naaras. Ne elävät puissa ja rakentavat maljamaisen pesänsäkin yleensä puuhun tai pensaaseen. Vaaleapohjaisia, ruskeapilkkuisia munia on 2–4 ja haudonta kestää noin kaksi viikkoa: poikaset lähtevät pesästä 10–16 päivän ikäisinä. Mesikot syövät kukkien mettä, pieniä selkärangattomia ja hedelmiä sekä marjoja. Niiden kieli on rakenteeltaan sopeutunut hyvin meden lipomiseen.


title: Opatija

text: Opatija on pieni kaupunki Kroatian rannikolla. Kaupunki sijaitsee Rijekasta noin 14 km länteen, lähellä Adrianmerta. Kaupungissa vierailee vuosittain noin 10 000 matkailijaa ja kaupungin väkiluku on myös noin 10 000.


title: Suomen viestijoukkojen historia

text: Suomen viestijoukkojen historia perustuu paljolti jääkäriliikkeen Saksassa saamiin viestialan opetuksiin, koska Venäjän keisarikunta ei sallinut Suomen suuriruhtinaskunnalle teknisiä aselajeja, vaan aikanaan pelkän jalkaväen. Näin ollen ei muodostunut tarvetta eikä venäläisperäistä perinnettä teknisten aselajien muodostamiseen. Itsenäisyyden alkuvaiheen Venäjän keisarikunnan armeijasta lähtöisin olevat olivat pääasiassa jalkaväki- ja tykistö- tai ratsuväenupseereita, kun taas muu osaaminen oli saksalaisperäistä.


title: Suomen viestijoukkojen historia

text: Perinne perustuu pääasiallisesti Saksan jääkäreiden Preussilaisessa Jääkäripataljoona 27:n tiedonanto-osastossa hankittuun koulutukseen ja sotakokemukseen. Jääkäreiden palatua Suomeen helmikuussa 1918 perustettiin pääosin jääkäreistä muodostettu 15. jääkäripataljoona, jota kutsuttiin myös kenttälennätinpataljoonaksi Suomen sisällissodan tarpeisiin. Alkuvaiheessa merkittävän osan toiminnasta muodostivat kenttälennätinasemat ja kenttäpuhelinten käyttö parikaapelin avulla.


title: Suomen viestijoukkojen historia

text: Huhtikuussa 1918 perustettiin Radiokomennuskunta, joka otti haltuunsa venäläisten joukkojen jättämät radioasemat Helsingin varuskunnassa ja Viaporissa. Se myös kunnosti Venäjän Itämeren laivaston entisen Santahaminan kiinteän radioaseman, jossa laitteistona oli Telefunken 10 W:n lähetysteholla. Radion kantama ulottui Itämeren alueelle ja Itävaltaan saakka.


title: Suomen viestijoukkojen historia

text: Suomen sisällissodan aikana suojeluskuntien perustamia radioasemia koottiin Santahaminaan. Niiden kalustolla jääkäriluutnantti Karl Edvard Nyström muodosti kesäkuussa Kenttäradio-osasto -nimisen yksikön, jonka nimi muutettiin myöhemmin kesällä kevyeksi kenttäradio-osastoksi.